ফেইসবুক অ্যাকাউন্ট নিরাপত্তায় করণীয়\nফেইসবুক অ্যাকাউন্ট হ্যাক হলেও যেন আপনার ছবি, ভিডিও, নোট ইত্যাদি গুরুত্বপূর্ন তথ্য যেন হারিয়ে না যায় সে জন্য ফেইসবুকে রয়েছে ব্যাকআপ রাখার ব্যবস্থা।ফেসবুকের ব্যাকআপ রাখার জন্য প্রথমে ওপরে ডান পাশের Account থেকে Account Settings-এ ক্লিক করুন। এখন সবার নিচে Downloadacopy-এ ক্লিক করুন। নতুন পেজ এলে Start My Archive-এ ক্লিক করুন।\nএখন আপনার ফেসবুক অ্যাকাউন্টের একটি ব্যাকআপ প্রোফাইল তৈরি হতে থাকবে। ব্যাকআপ প্রোফাইল তৈরি হয়ে গেলে আপনার ই-মেইল ঠিকানায় একটি মেইল যাবে। তারপর আবার Account থেকে Account Settings-এ ক্লিক করে Downloadacopy-এ ক্লিক করে আপনার ফেসবুকের ব্যাকআপ প্রোফাইলটি ডাউনলোড করতে পারবেন।\nডাউনলোড হওয়ার পর জিপ ফাইলটি আনজিপ করুন। এখন index ফাইলটি ওপেন করলে আপনি আপনার ফেসবুকের পুরো প্রোফাইল (ছবি, ওয়াল, মেসেজ, ফ্রেন্ড) দেখতে পারবেন। ফলে অ্যাকাউন্ট হ্যাক হলেও আপনার তথ্যগুলো হারিয়ে যাবে না।\nকতটা দৃশ্যমান হবেন:\nআপনাকে আপনার বন্ধুরা ছাড়া অন্য কেউ খুঁজে (সার্চ) পাবে না। এমনকি আপনার ই-মেইল ঠিকানা দিয়ে খুঁজলেও না। এমন ব্যবস্থা করতে চাইলে Account থেকে Privacy Settings-এ ক্লিক করুন। এখন ওপরে View settings-এ ক্লিক করুন। নতুন পেজ এলে Search for you on Facebook-এর ডান পাশের Everyone বাটনে ক্লিক করে Only Friends নির্বাচন করে দিন। তাহলে আপনাকে আপনার বন্ধুরা ব্যতীত অন্য কেউ খুঁজে পাবে না। এখন Send you friend requests-এর ডান পাশের Everyone বাটনে ক্লিক করে নির্বাচন করে দিন, তখন যে কেউ আপনাকে friend requests পাঠাতে পারবে।\nহেল্প সেন্টার :\nফেসবুক কিছুদিন পর পর তার সেটিংস পরিবর্তন করে। তা ছাড়া ফেসবুক কিছুদিন পর পরই নতুন নতুন অপশনও যোগ করে। কোনো একটা অপশন কোথায় আছে, তা ভুলে গেলে বা জানা না থাকলে ফেসবুক হেল্প সেন্টারের সাহায্য নেওয়া যায়। যেমন—আপনি যদি ভুল করে কোনো বন্ধুকে হাইড করে ফেলেন, তাহলে তাঁকে আবার আন-হাইড করবেন কীভাবে বা কোনো বন্ধুকে হাইড করবেন কীভাবে? এর উত্তর যদি জানা না থাকে, তাহলে এ জন্য প্রথমে ওপরে ডান পাশে Account থেকে Help Center-এ ক্লিক করুন। নতুন পেজ এলে How i unhideafriend? লিখে সার্চ করুন। রেজাল্ট এলে Expand All-এ ক্লিক করুন। আপনার সমাধান পেয়ে যাবেন।\nডান পাশের Account থেকে Account Settings-এ ক্লিক করুন। এখন বাঁ পাশ থেকে security-তে ক্লিক করুন। দেখবেন শুরুতেই আছে সিকিউরিটি কোয়েশ্চেন। এখানে একটি প্রশ্ন সিলেক্ট করে তার উত্তর সেভ করে রাখুন, পরবর্তীতে পাসওয়ার্ড ভুলে গেলে বা কেউ পরিবর্তন করে দিলে এর মাধ্যমে লগইন করতে পারবেন।\nমোবাইল নম্বর যোগ করা:\nফেসবুকে মোবাইল ফোন নম্বর যোগ করলে আপনার ফেসবুক অ্যাকাউন্ট যদি কখনো চুরি হয়ে যায়, তাহলে মোবাইল নম্বর দিয়ে তা উদ্ধার করতে পারবেন। আবার আপনি ইচ্ছা করলে ফেসবুকের খবর বা নোটিফিকেশনসগুলোও মোবাইল ফোনে পেতে পারেন বিনা মূল্যে। এ জন্য প্রথমে ওপরে ডান পাশের Account থেকে Account Settings-এ গিয়ে বাঁ পাশ থেকে Mobile-এ ক্লিক করুন। এখন AddaPhone লিংকে ক্লিক করুন। নতুন উইন্ডো এলে Mobile Carrier : এ বাংলালিংক, সিটিসেল, গ্রামীণফোন, এয়ারটেল বা রবি নির্বাচন করে Next-এ ক্লিক করুন। আপনার মোবাইল নম্বরটি আপনার ফেসবুক প্রোফাইলে যোগ করতে না চাইলে Add this phone number to my profile বক্স থেকে টিক চিহ্নটি তুলে দিন। আপনার মোবাইল থেকে F লিখে 32665-এ মেসেজ দিন। ফিরতি মেসেজে আপনার কাছে একটি কোড নম্বর আসবে, সেটি কোড বক্সে লিখে Next-এ ক্লিক করুন।\nআপনার ফেসবুকের ই-মেইল ঠিকানা, পাসওয়ার্ড যদি সবাই জেনে যায়, তাহলেও কেউ আপনার অ্যাকাউন্টে প্রবেশ করতে পারবে না। এ জন্য প্রথমে ফেসবুকে লগইন করে ওপরে ডান পাশের Account থেকে Account Settings-এ ক্লিক করুন। এখন বাঁ পাশ থেকে security-তে ক্লিক করুন। নতুন পেজ এলে Login Notifications-এর ডান পাশে Edit-এ ক্লিক করুন। Email-এর পাশের বক্সে টিক চিহ্ন দিয়ে Save Changes-এ ক্লিক করুন। এখন Login Approvals-এর ডান পাশে Edit-এ ক্লিক করে Require me to enterasecurity code sent to my phone বক্সে টিক চিহ্ন দেওয়ার সময় নতুন বার্তা এলে Set Up Now-এ ক্লিক করুন। এখন Phone number : বক্সে আপনার মোবাইল নম্বর লিখে Continue-তে ক্লিক করুন। আপনার মোবাইলে একটি কোড নম্বর আসবে। কোড নম্বরটি কোড বক্সে লিখে Continue-তে ক্লিক করুন। তারপর Save Changes-এ ক্লিক করুন। এখন ফেসবুক অ্যাকাউন্ট লগআউট করে পুনরায় ফেসবুকে লগইন করুন। দেখবেন, Name New Computer নামের একটি পেজ এসেছে। সেখানে Computer name বক্সে কোনো নাম লিখে Add to your list of recognized devices বক্সে টিক চিহ্ন দিয়ে Continue-তে ক্লিক করুন।\nএখন থেকে প্রতিবার আপনার কম্পিউটার ব্যতীত অন্য কারও কম্পিউটার থেকে আপনার ফেসবুক অ্যাকাউন্টে লগইন করতে চাইলে আপনার মোবাইলে একটি কোড নম্বর আসবে এবং সেই কোড নম্বরটি কোড বক্সে লিখে Continue-তে ক্লিক করলেই কেবল আপনার ফেসবুক অ্যাকাউন্টে প্রবেশ করা যাবে। কাজেই আপনার ফেসবুকের পাসওয়ার্ড সবাই জানলেও কেউ আপনার ফেসবুকে লগইন করতে পারবে না, যতক্ষণ পর্যন্ত না আপনার মোবাইলে আসা কোড নম্বরটি কোড বক্সে প্রবেশ করানো হবে। আপনার ই-মেইলে একটি মেইল যাবে, যেটাতে লেখা থাকবে কে, কখন, কী নাম দিয়ে, কোন আইপি ঠিকানা থেকে আপনার ফেসবুকে প্রবেশ করেছিল।\nই-মেইল ঠিকানা বদলানো:\nফেসবুকে ই-মেইল ঠিকানা বদলের জন্য Account Settings-এ যেতে হবে। এখন Email-এর ডান পাশের Edit-এ ক্লিক করুন। এখন Add another email-এ ক্লিক করুন। New Email : বক্সে নতুন ই-মেইল ঠিকানা লিখে Save Changes-এ ক্লিক করুন। তখন ফেসবুক পাসওয়ার্ড চাইলে পাসওয়ার্ড লিখে Save Changes-এ ক্লিক করুন। এখন আপনার নতুন ই-মেইল ঠিকানায় একটি মেইল যাবে। ওই মেইলে ক্লিক করলেই ফেসবুকে নতুন ই-মেইল ঠিকানাটা যোগ হবে। এখন আপনি দুটি ই-মেইল ঠিকানার যেকোনো একটি দিয়েই ফেসবুকে ঢুকতে পারবেন।\nস্প্যাম এবং স্ক্যাম থেকে দূরে থাকুনঃ\nপ্রায়ই দেখবেন “see who have visited your profile”, “see who have deleted you”, “see how many poeple visited your profile” এছাড়াও আছে কিছু ভিডিও বা ছবি যাতে লেখা থাকে “the girl died after seeing this pic” ইত্যাদি, এগুলো তে ক্লিক করলে দেখবে আপনার প্রোফাইলে এসব স্প্যাম মেসেজ যুক্ত হয়ে যাচ্ছে, আপনার স্ট্যাটাস হিসেবে এসব চলে আসছে। সুতরাং এগুলো ক্লিক করা থেকে বিরত থাকুন এবং আপনার অ্যাকাউন্ট কে নিরাপদ রাখুন।


১৯ বছর পর একসাথে বানসালি-মাধুরী! - Binodon Protidin\nHome ফিল্ম ১৯ বছর পর একসাথে বানসালি-মাধুরী!\n১৯ বছর পর একসাথে বানসালি-মাধুরী!\nদীর্ঘ ১৯ বছর পর আবারো একসাথে কাজ করতে যাচ্ছেন বলিউডের খ্যাতিমান দুই নির্মাতা-অভিনেতা জুটি সঞ্জয়লীলা বানসালি এবং মাধুরী দীক্ষিত। নেটফ্লিক্সের সঙ্গে মিলে ‘হীরা মান্ডি’ নামের একটি সিনেমা নির্মাণের পরিকল্পনা করছেন সঞ্জয়লীলা বানসালি। যেখানে একটি মুজরা গানে নাচতে দেখা যাবে ‘ধাক ধাক গার্ল’ মাধুরীকে। বরাবরই অভিনেত্রী রেখার পর মাধুরীই সবচেয়ে ভালো মুজরা নাচে দক্ষ। আর তাইতো বানসালি মনে করছেন, মাধুরী এই সিক্যুয়েন্সটি সবচেয়ে ভালো ফুটিয়ে তুলতে পারবেন।\nএর আগে ২০০২ সালে সঞ্জয়লীলা বানসালির ‘দেবদাস’ সিনেমায় চন্দ্রমুখী চরিত্রে অভিনয় করে দর্শকদের মন জয় করেছিলেন মাধুরী। যেটি ছিল তার অভিনয় ক্যারিয়ারে অন্যতম সেরা একটি চরিত্র। যার জন্য আজও সিনেমাপ্রেমীদের কাছে প্রশংসিত হন ৯০ দশকের এই ডিভা\nসঞ্জয় লীলা বানসালির প্রস্তাবের পর থেকেই গানটির ব্যাপারে বেশ আগ্রহ দেখিয়েছেন মাধুরী। তবে ছবিতে মাধুরীর চরিত্রটি ক্যামিও চরিত্র হলেও তিনি বেশ মোটা অঙ্কের পারিশ্রমিক নিচ্ছেন বলে জানা গেছে। ঐতিহাসিক-ড্রামা ঘরানার এই সিনেমা ডিজিটাল প্লাটফর্মেই মুক্তি দেওয়া হবে। বিগ বাজেটের এই সিনেমা বড় পরিসরে তৈরির পরিকল্পনা চলছে। এতে গুরুত্বপূর্ণ দুই চরিত্রে দেখা যাবে সোনাক্ষী সিনহা ও হুমা কুরেশিকে।\nPrevious article১০ জুন আসছে ‘দ্য ডার্ক সাইড অব ঢাকা’\nNext articleসংসার ভাঙলো মাহিয়া মাহির


সিলেট বিভাগে নদী দখলদার ২ হাজার ৪৪ জন – www.boishakhinews24.com\nসিলেট বিভাগে নদী দখলদার ২ হাজার ৪৪ জন\nপ্রকাশিতকাল: ৫:৩৩:১৮, অপরাহ্ন ২৪ জানুয়ারি ২০২০, সংবাদটি পড়েছেন ৩৯ জন\nবৈশাখী নিউজ ডেস্ক: সিলেট বিভাগে দুই হাজার ৪৪ জন নদী দখলদার রয়েছেন। আর সবচেয়ে বেশি দখলদার চট্টগ্রাম বিভাগে। এখানে ১৮ হাজার ৪১১ জন।\nঅন্য বিভাগগুলোর মধ্যে খুলনা বিভাগে সাত হাজার ২১৮ জন, ঢাকা বিভাগে সাত হাজার ৫৮২ জন, বরিশাল বিভাগে পাঁচ হাজার ৬১১ জন, ময়মনসিংহ বিভাগে তিন হাজার ৪৯৫ জন, রাজশাহী বিভাগে দুই হাজার ৭৮৩ জন এবং রংপুর বিভাগে দুই হাজার ৪১৪ জন।\nবৃহস্পতিবার (২৩ জানুয়ারী) জাতীয় সংসদের প্রশ্ন-উত্তরে সরকারি দলের এম. আবদুল লতিফের প্রশ্নের জববে নৌপরিবহন প্রতিমন্ত্রী খালিদ মাহমুদ চৌধুরী এ তথ্য জানান।স্পিকার ড. শিরীন শারমিন চৌধুরীর সভাপতিত্বে প্রশ্ন-উত্তর টেবিলে উত্থাপিত হয়।\nনৌপরিবহন প্রতিমন্ত্রী বলেন, ‘দেশের সব জেলা প্রশাসকের মাধ্যমে নদ-নদীর অবৈধ দখলদারদের তালিকা তৈরি করা হয়েছে। এই তালিকা জাতীয় নদী রক্ষা কমিশনের ওয়েবসাইট ও সংশ্লিষ্ট জেলা তথ্য বাতায়নে আপলোড করে জনগণের জন্য উন্মুক্ত রাখা হয়েছে। এতে সারাদেশে ৪৯ হাজার ১৬২ জন অবৈধ দখলদারের বিবরণ লিপিবদ্ধ আছে।\nনদ-নদীর অবৈধ দখলদারদের উচ্ছেদ করার কার্যক্রম চলমান প্রক্রিয়া। ইতোমধ্যে সব জেলা প্রশাসককে তালিকা অনুসারে ক্রাশ প্রোগ্রামের মাধ্যমে সারাদেশে নদ-নদীতে অবৈধ দখলদারদের উচ্ছেদ করার জন্য অভিযান পরিচালনার নির্দেশ দেওয়া হয়েছে। নির্দেশনা অনুযায়ী কিশোরগঞ্জ, মানিকগঞ্জ, ঝালকাঠিসহ বিভিন্ন জেলায় উচ্ছেদ কার্যক্রম শুরু হয়েছে।\nঢাকা ও নারায়ণগঞ্জ নদী বন্দর থেকে বিশেষ উচ্ছেদ অভিযানে গত বছরের ১৮ ডিসেম্বর থেকে ২৪ ডিসেম্বর সময়ে মোট ১ হাজার ২৭টি অবৈধ স্থাপনা উচ্ছেদ করা হয়েছে। এতে ২১ দশমিক ৫ একর তীরভূমি উদ্ধার করা হয়েছে। পর্যায়ক্রমে অন্যান্য নদী বন্দরেও অবৈধ স্থাপনা উচ্ছেদ করে দখলমুক্ত করার বিষয়টি অব্যাহত রাখা হবে।\n« বাঙালি মেয়েকে বিয়ে করলেন মার্কিন তরুণী (Previous News)\n(Next News) বিছনাকান্দি সীমান্তে ভারতীয় মহিষ উদ্ধার »


এই যুদ্ধে নারকীয় অবস্থা কেবল এক পক্ষেরই - যুদ্ধদলিল\nএই যুদ্ধে নারকীয় অবস্থা কেবল এক পক্ষেরই\n২৯। এই যুদ্ধে নারকীয় অবস্থা কেবল এক পক্ষেরই নিউ ইয়র্ক টাইমস …. এপ্রিল, ১৯৭১\n<১৪, ২৯, ৬৬–৬৭>\nএই যুদ্ধে নারকীয় অবস্থা কেবল এক পক্ষেরই\nআগরতলা, পূর্ব পাকিস্তান – লোকে বলে, যুদ্ধ নরকের সমান। কিন্তু, সেটা উভয় পক্ষের জন্যই।\nপাকিস্তানী সৈন্য ও প্রায় নিরস্ত্র পূর্ব পাকিস্তানী যোদ্ধাদের মাঝের মাত্র তিন সপ্তাহের পুরোনো এই যুদ্ধের এক মাত্র নরক ছিল পূর্ব পাকিস্তানের ১০ হাজার সাধারন মানুষের জীবন, যেটি পাকিস্তানী সেনারা সন্ত্রাস ও সীমাহীন নিপিড়নে মাধ্যমে ধ্বংস করেছিল এবং সাথে গুড়িয়ে দিতে চেয়েছিল বাঙ্গালীদের স্বাধিনতার স্বপ্ন।\nবেশির ভাগ বড় শহর নিজেদের আয়ত্তে এসে যাওয়ায়, পাকিস্তানী আর্মি- যার সিংহভাগই পশ্চিম পাকিস্তানী সেনা দিয়ে গড়া, তাদের অনেকের ভিতরেই পূর্ব পাকিস্তানিদের প্রতি জাতিগত ঘৃণা ধারণ করে আছে। এই সেনাবাহিনী এখন আক্রমণ চালাতে শুরু করছে গ্রামের দিকে। অল্প কিছু দিনের মধ্যেই শুরু হবে প্রবল বর্ষা। এই ঘোর বর্ষায় নিয়মিত আর্মি চলাচল খুবই কঠিন, তার আগেই তারা চায় তাদের আয়ত্বের সীমানা আরো কিছুদূর এগিয়ে নিতে।\n“তারা এই হাটু-পানিতে ভুল করবে ও মারা যাবে’’, বললেন এক বাঙ্গালী অফিসার। “ গ্রামের নৌকা ব্যবহার করে আমরা তাদের জীবন অসহ্য বানিয়ে দিব।’’\nএক অন্ধকারাচ্ছন্ন সময়ের পথে এই যুদ্ধ এগুচ্ছে।\nবেশির ভাগ কূটনীতিক ও বিদেশী পর্যবেক্ষকরা ভাবছেন এই যুদ্ধের ফলাফল হিসেবে বাঙ্গালীরা তাদের থেকে হাজারের বেশী মাইল দূরের পশ্চিম পাকিস্তানীদের জীবন দূর্বিষহ বানিয়ে তুলবে।\nযদি না বিদেশী বানিজ্যিক সাহায্যের কমতি না ঘটে তবে যে শোষনের প্রতিবাদে এই স্বাধীনতা যুদ্ধের শুরু; সেই যুদ্ধে, পশ্চিম পাকিস্তানের কবল হতে নিজের দেশকে উদ্ধার করতে বছরের পর বছর পার হয়ে যাবে এই সাড়ে সাত কোটি বাঙ্গালীর, এটুকু স্বীকার করতেও বাধ্য হচ্ছেন পর্যবেক্ষকরা।\nপ্রতেক মূদ্রার যেমন দুটো পিঠ থাকে; তেমনি থাকে প্রত্যেক গল্পের, প্রত্যেক তর্কের, প্রতি সংঘর্ষের! কিন্তু পূর্ব পাকিস্তানে যা কিছু ঘটছে তা দেখার পর, পাকিস্তানী আর্মির এইসকল কার্যক্রমের ন্যাযতা দাবি করা কঠিন হয়ে দাঁড়িয়েছে। স্পষ্ট সব তথ্যপ্রমাণ থেকে দেখা যাচ্ছে সেনাবাহিনীকে পাঠানোই হয়েছে পূর্ব পাকিস্তানের সকল নেতা ও রাজনৈতিক মাথাদের মেরে ফেলা ও দেশ অর্থনৈতিক ভাবে ধ্বংস করে দেওয়ার জন্য।\n“তারা চায় আমাদের এত নিচে টেনে আনতে যেন আমরা ঘাস খেয়ে বেঁচে থাকতে বাধ্য হই’’, বলছেন এক বাঙ্গালী যোদ্ধা। “তাদের বিরুদ্ধে মাথা তুলে দাঁড়াবার মত যেন কেউই না থাকে, তারা সেটা নিশ্চিত করতে চায়’’।\nবাঙ্গালী ছাত্র, বুদ্ধিজীবী, অধ্যাপক, সেনা কর্মকর্তা, প্রকৌশলী, ডাক্তার, কিংবা যে কোন ব্যক্তি, যাদের মধ্যে নেতৃত্ব দেবার মত এতটুকুও ক্ষমতা আছে, পাকিস্তানী সেনারা তাদেরকে হত্যা করছে\nট্যাঙ্ক, জেট যুদ্ধ বিমান, ভারী কামান, গানবোট যার বেশির ভাগই যুক্তরাষ্ট্র, সোভিয়েত ইউনিয়ন, কম্যুনিস্ট চায়না থেকে পাওয়া, তাই দিয়ে পশ্চিম পাকিস্তানীরা নির্বিচারে বাঙ্গালীদের খুন করে চলেছে একের পর এক হামলায় ধ্বংস করছে খাদ্য গুদাম, চা-বাগান, পাট কারখানা, প্রাকৃতিক গ্যাস ক্ষেত্রকে, যাতে করে পূর্ব পাকিস্তানের অর্থনৈতিক অবকাঠামোকে একেবারে মাটিতে মিশিয়ে দেয়া জয়ায়।\nঅফিসিয়াল রেডিও দিয়ে পাকিস্তান সরকার বারবার দুষছে তাদের পুরোনো শত্রু ভারতকে। তাদের অভিযোগ ভারত যুদ্ধের সব ক্ষেত্রেই সর্বাত্মক ভাবে সাহায্য করছে মুক্তিযোদ্ধাদের; অস্ত্র সরবরাহ, পাকিস্তানী নৌবহরকে আক্রমণ, অস্থায়ী চোরাগোপ্তা এমবুশ, লুকোনো রেডিও স্টেশন প্রতিস্থাপন থেকে শুরু করে তাদের এই গণহত্যার ব্যপারে অনাহূত, অতিরঞ্জিত বার্তা প্রকাশে ভারতীয় সংবাদমাধ্যমকে অনুপ্রাণিত করা পর্যন্ত সকল ব্যপারেই।\nযদিও ভারত সরকার এসকল অভিযোগই বারবার প্রত্যাখান করেছে, তবুও বাংলাদেশের নিজস্ব কোনো সংবাদমাধ্যম না থাকায়, তারাই বিশ্ব সংবাদের কাছে বেশি গুরুত্ব পাচ্ছে।\nভারত হয়তোবা মুক্তিযুদ্ধে গোলা-বারুদ পাঠাচ্ছে, তবে এখন পর্যন্ত এমন কোন কিছুই প্রমান করার মত তথ্য পাওয়া যায় নি।\n“কিছু বিচ্ছিন্নতাবাদীর” কাজ বলে এই মুক্তিযুদ্ধকে অভিহিত করে প্রতিদিন খবর জানাচ্ছে রেডিও পাকিস্তান ও নিয়ন্ত্রিত পশ্চিম পাকিস্তানের সংবাদ মাধ্যম। “পরিস্থিতি স্বাভাবিক হয়ে আসছে”, পাটের পুনরায় রপ্তানিও চালু হয়েছে এমন সংবাদও দিচ্ছে। যার সবটাই এক ঢাহা নোংরা জালিয়াতি ছাড়া কিছু নয়।\nসিডনি এইচ. শ্যানবার্গ\n⟵পাকিস্তানের অস্ত্র মার্কিন যুক্তরাষ্ট্রের তৈরি


'আমি যে কারণে দেশবিভাগের বিপক্ষে' : হুসাইন আহমদ মাদানীর ব্যাখ্যা | Fateh24\n‘আমি যে কারণে দেশবিভাগের বিপক্ষে’ : হুসাইন আহমদ মাদানীর ব্যাখ্যা\nঅনুবাদ : আবদুল আজিজ :\n(আমরা, বাংলাদেশের সংখ্যাগরিষ্ঠ মানুষ ভারতবিভাগের আজাদিকেই সমর্থন করে এসেছি। যার ধারাবাহিকতায় পরবর্তীতে বাংলাদেশ স্বাধীন রাষ্ট্র হিসেবে প্রতিষ্ঠিত হয়েছে। এই লেখা প্রকাশের মূল উদ্দেশ্য তাই ঐতিহাসিক স্মৃতিচারণ ; এতে কোন বিশেষ আদর্শিক বা রাজনৈতিক অবস্থান প্রচারের ইচ্ছা নেই। অবশ্য মাওলানা মাদানীর অবস্থানও খুব সরল ছিল না, নীচে তার চিন্তাধারা ব্যাখ্যায় আরেকটি লেখা সংযুক্ত করা হয়েছে। আগ্রহী পাঠকরা পড়ে দেখতে পারেন। )\nমাদানী ও মওদূদী : উপমহাদেশের দুই মনীষী কেন পাকিস্তান আন্দোলনের বিরোধী ছিলেন?\nআমার মুহতারাম ও শ্রদ্ধেয় হযরত মাওলানা সাহেব দা. বা.৷ আসসালামু আলাইকুম।\nসালামে মাসনুনের পর আরজ এই যে, অনেক দিন যাবৎ আমার মাথায় এ চিন্তা ঘুরপাক খাচ্ছে, আমরা কংগ্রেসে শামিল হয়েই স্বাধীনতা অর্জন করতে পারব, বিচ্ছিন্নভাবে আমাদের পক্ষে এ কাজ সম্ভব নয় — আচ্ছা, হিন্দুদের নেতৃত্বেই কেবল মুসলিমরা স্বাধীনতা-আন্দোলনের চেষ্টা করতে পারে? আজকে যখন মাওলানা মওদূদী সাহেবের লেখা পড়লাম, তখন এ বিশ্বাস স্থির হয়ে গেল, মুসলমানরা যদি অমুসলিমদের নেতৃত্বে কোন প্রয়াস চালায়, তাহলে সেটা ব্যর্থ হবে৷ যদি কখনও সাফল্য আসেও, তবে সেটা হবে ভাসাভাসা এবং ইসলামী নীতির খেলাফ৷\nতাৎক্ষনিকভাবে আমার মাথায় এ চিন্তা এলো, যখন আমাদের অনেক মান্যবর উলামা কংগ্রেসে যোগদান করেছেন, তাহলে আমরা পেছনে থাকি কী করে? তবে কংগ্রেসে শামিল হবার আগে ভাবলাম, আসল হেতুটা তো জানা দরকার, যার ভিত্তিতে আমাদের উলামায়ে কেরাম কংগ্রেসে যোগ দিয়েছেন৷ একজন তালিবে ইলম হিসেবে আমাকে এ বিষয়টি স্পষ্ট করে বাধিত করবেন, কেন আপনারা কংগ্রেসে যোগ দিলেন? উত্তর পেলে আমি খুবই কৃতজ্ঞ থাকবো৷\nআমার তুচ্ছ রায় হল, মুসলমানরা একটি পৃথক প্লাটফর্মে যেভাবে হোক সমবেত হয়ে স্বাধীনতা যুদ্ধে লড়াই করবো এবং অন্যান্য জাতি ও সম্প্রদায় আমাদের পিছু পিছু চলবে৷ আমরা প্রতিটি ক্ষেত্রে সামনে থেকে কাজ করবো৷ মজলিসে আহরার, মুসলিম লীগ এবং জমিয়তে উলামা-ই-হিন্দ সবার একই উদ্দেশ্য৷ সেটি হল, সামগ্রিক বিচারে ভারতীয় মুসলমানদের স্বাধীন ও মর্যাদাপূর্ণ জীবনযাপন নিশ্চিত করা। মুসলমানদের বৈধ অধিকার ও স্বার্থগুলো রক্ষা করার পাশাপাশি রাজনৈতিক ময়দানে উন্নতির প্রচেষ্টা অব্যাহত রাখা৷ উদ্দেশ্য যখন এক, তাহলে এ বিভেদ ও কপটতার ক্ষেত্র এত প্রশস্ত কেন? এ ক্ষেত্রটা দিন দিন সুপ্রশস্ত হওয়া সত্ত্বেও এটিকে থামানোর কোন প্রয়াস কেন আজ অব্দি গৃহীত হয়নি? মাওলানা মওদূদীর লেখাটিও সাথে পাঠাচ্ছি৷ মেহেরবানি করে জবাব দিয়ে বাধিত করবেন৷\nআহকার আব্দুল ওহহাব গুমথালভী\nআসসালামু আলাইকুম ওয়া রাহমাতুল্লাহ৷ আপনার পত্র পেয়ে আমি নিজেকে সৌভাগ্যবান মনে করছি৷ আমি নিতান্তই ব্যস্ত আর আপনার বিষয়টি অত্যন্ত সময়সাপেক্ষ৷ যদি সাক্ষাতের কোন সুযোগ হতো, তাহলে মতবিনিময় করার একটা সুরত হত৷ বিষয়বস্তুর দাবি তো এই যে, লেখা হবে দীর্ঘ। কিন্তু এর সুযোগ নেই৷ মওদুদি সাহেবের লেখাটি বর্তমান প্রেক্ষিতে আমার বুঝে আসছে না৷\nমেরে মুহতারাম, কোন মুসলমান এমন পাওয়া যাবে না, যে মুসলিম শাসনের কামনা-বাসনা পোষণ করে না। ঠিক তদ্রুপ কোন হিন্দু, শিখ, পারসিয়ান, খ্রিস্টান এমন নেই, যারা নিজ নিজ জাতি ও ধর্মের শাসন কামনা করে না৷ কিন্তু এ একান্ত প্রার্থিত ও আকাঙ্ক্ষিত বিষয়টিকে আটকে দেয় পারিপার্শ্বিক পরিবেশ৷ যদি পরিস্থিতি অনুকূল হত, তাহলে মুসলমানদের ছয়শ বছরের শাসন কেনইবা ধ্বংস হয়ে গেল? সাধারণ মুসলিমগণ কেনইবা অন্যদের দাসে পরিণত হল?\nবর্তমানে পৃথিবীর বুকে নিউইয়র্ক টাইমসের বক্তব্য অনুযায়ী সত্তর কোটি মুসলমান আছে৷ এর মধ্যে সর্বোচ্চ পাঁচ কোটি মুসলমান স্বাধীন। শুধু যে ভারতবর্ষের মুসলিমরাই দাসত্বের শৃঙ্খলে আবদ্ধ তাই নয়, বরং পুরো আফ্রিকা মহাদেশ, ইউরোপ এমনকি এশিয়ারও অধিকাংশ অঞ্চলে আজ মুসলমানরা নির্যাতিত, নিপীড়িত, বিদেশী শত্রুদের গোলাম ৷ আর যেসব অঞ্চল স্বাধীন, সেখানেও মওদুদি সাহেবের প্রস্তাবিত ‘হুকুমাতে ইলাহিয়া’ একেবারে অনুপস্থিত৷ ভারতীয় মুসলিমরা তো অনেক বেশি নির্যাতিত ও নিপীড়িত ৷\nএকদিকে আল্লাহর দুশমনদের শাসন, অপরদিকে অমুসলিম সংখ্যাগরিষ্ঠতা, যা মুসলিমদের বেষ্টন করে রেখেছে৷ ফারাকটাও আবার মামুলি না৷ অমুসলিম পচাত্তর শতাংশ আর মুসলিমরা হল পঁচিশ শতাংশ ৷ এই প্রকাশ্য ও ভেতরগত পার্থক্য ছাড়াও তাদের তথা অমুসলিমদের কামনা-বাসনা, আর শাসকগোষ্ঠীর ডিভাইড এন্ড রুলনীতি যে বিশৃঙ্খলা ও বিভেদ তৈরী করে রেখেছে যে — আল্লাহর পানাহ — এর উপর দারিদ্র্য, অভাব, ক্ষুধা, অস্ত্রহীনতা ইত্যাদি মুসলমানদেরকে একেবারে অসহায় করে রেখেছে৷ তা সত্ত্বেও উলামায়ে কেরাম নিকট-অতীতে সশস্ত্রভাবে সফলতার সর্বোচ্চ চেষ্টা করেছেন কিন্তু ব্যর্থতা ছাড়া আর কী ফলাফল আসলো? হযরত সাইয়িদ আহমদ শহীদ, মাওলানা ইসমাইল শহীদরা কি চেষ্টা করেননি, ১৮৫৭ তে হযরত হাজি ইমদাদুল্লাহ মুহাজিরে মক্কী, মাওলানা কাসিম নানুতুবি, মাওলানা রশিদ আহমদ গঙ্গুহী কী করা বাকী রেখেছিলেন? কিন্তু ইতিবাচক ফলাফল আসলো না। ১৯১৪ সালে হযরত শাইখুল হিন্দ কী করেননি, কিন্তু ঘটানাটা কী ঘটল?\nমুহতারাম, রাজনীতি শুধু দর্শন দিয়ে হয় না, বরং ইতিহাসও লাগে সাথে৷ বাধ্যবাধকতা এই ‘আহওয়ানুল বালিয়্যাতাইন’ (দু বিপদের মধ্যে অপেক্ষাকৃত সহজটা অবলম্বন করা) এর দিকে টেনে নিয়ে আসে এবং নিয়ে এসেছেও বটে৷ ইসলামেও অবস্থা ও পরিস্থিতির প্রেক্ষিতে হুকুম ও বিধান বদলে যায়৷ পারিপার্শ্বিক পরিস্থিতি থেকে চোখ বন্ধ করে থাকা ধ্বংস ও আত্মহত্যার শামিল৷\nআজ যদি আমরা কঠোরতা অবলম্বন করতে পারতাম, তাহলে বলা যেত যে, সংখ্যালঘু মুসলিমরা নিজেদের উদ্দেশ্যে সফল হতে পারবে৷ কিন্তু এটা তো অসম্ভব৷ যদি আন্দোলন করেই স্বাধীনতা চাইতে হয়, তবে সর্বসাধারণের সঙ্গে একসঙ্গে আন্দোলন করা ছাড়া ভিন্ন আর কী পথ থাকতে পারে? আজ প্রতিটি পদক্ষেপে ইংল্যান্ড থেকে বলা হচ্ছে ভারতবর্ষকে এজন্যই স্বাধীনতা দেওয়া যাচ্ছে না যে, তারা এক নয়; না ধর্মে, না রাজনীতিতে৷ একদল যদি সম্পূর্ণ স্বাধীনতা চায়, অপর দল চায় দেশভাগ, তৃতীয় দল চায় বৃটিশরাজ; তো আরেকদল চায় রামের রাজত্ব, আরেকদল চায় গণতন্ত্র; আবার কেউ চায় সমাজতন্ত্র৷ তাদের পারস্পরিক দলাদলির কারণে সর্বদা বিশৃঙ্খলার আগুন জ্বলে৷ তারা একদল আরেকদলের খুনপ্রত্যাশী ৷\nগাভিপূজা নিয়ে এখানে রক্তনদী প্রবাহিত হয়৷ যদি আমাদের স্নেহছায়া এদেশের উপর থেকে উঠে যায়, তবে এটা সাক্ষাত জাহান্নামে পরিণত হবে৷ বিগত দিনের ঘটনাবলীকে এর দলিলস্বরূপ পেশ করা যায়৷ তারপর নিজেদের উদ্দেশ্যে সফল হতে পুরো ভারতবর্ষকে মুসলিম অমুসলিম নির্বিশেষে এমনভাবে পিষে ফেলেছে যে, এটা প্রাণহীন একটি লাশে পরিণত হয়েছে৷ চারিদিকে দারিদ্র্যের তুফান বইছে, বেকারত্বের মেঘ পুরো আকাশে ছেয়ে যাচ্ছে এবং তার অন্ধকারে সবার সর্বনাশ করে যাচ্ছে৷\nব্যবসা়-বাণিজ্য, কৃষি, শাসনক্ষমতা, চাকুরি, ধর্ম ও রাস্ট্র সবই বরবাদ করা হয়েছে এবং করে ফেলা হচ্ছে ৷ ভারতবর্ষের জীবনোপকরণ, পুঁজি সব নিজেদের দখলে নিয়ে তাদের এ পরিণতি করা হয়েছে৷ এখন ভারতীয়দের হাতে না জাতীয় স্বার্থ আছে, না জাতিগত স্বার্থ৷ ধরে নিলাম যদি আট কোটি মুসলমান সবাই বিভিন্ন দেহ ও একপ্রাণ হয়ে যায়, নিজেদের সম্মিলিত শ্লোগানের মাধ্যমেও কি সফল হতে পারবে? মওদূদী সাহেব যে দর্শন পেশ করেছেন এর মাধ্যমে কি এ দাসত্ব থেকে মুক্তি পাওয়া যাবে? এ ঐক্য কি বিদেশী ইস্পাতের পাঞ্জা ভেঙে দিতে পারবে? শুধু এর মাধ্যমেই কি রাষ্ট্রের অন্তর্গত ফিতনাগুলো দমন করা যাবে? উপকরণের পৃথিবীতে আসবাব ও উপকরণকে উপেক্ষা করা যায় না৷ শরিয়তও এ উপেক্ষার অনুমতি দেয়নি, বিবেক ও ইতিহাসও নয়৷\nযদি ইমামত ও নেতৃত্বের অর্থ তাই হয়, যা মওদূদী সাহেব বলেছেন, এবং মুসলমানদের জন্য অমুসলিম শাসকদের অধীনে থাকা হারাম ও নাজায়েয হয়, তবে মিউনিসিপ্যাল বোর্ডসমূহ, ডিস্ট্রিক্ট বোর্ডসমূহ, এসেম্বলী, কাউন্সিলগুলো, ব্যবসায়িক,কারিগরী ও বিভিন্ন পরিচালনা বোর্ডসমূহে মুসলমানদের অংশগ্রহণ করা হারাম হবে৷ কারণ, অধিকাংশ ক্ষেত্রে এসব বোর্ড ও প্রতিষ্ঠানের প্রধানরা অমুসলিম৷ এরকমভাবে রাষ্ট্রের প্রতিটি সেক্টরে, চাই সেটা সামরিক বিভাগ হোক, নির্বাহী বিভাগ হোক, শিক্ষা বিভাগ হোক, অর্থ বিভাগ হোক — ইত্যাদি সব কিছুতেই অংশগ্রহণ অবৈধ হয়ে যাবে৷ সবার চাকুরিই হারাম ও নিষিদ্ধ? কেননা সবার নেতাই যে অমুসলিম৷\nসে যে আইন প্রণয়ন করতে চায়, যেভাবে চায় ইচ্ছেমত পরিচালনা করে৷ সব কর্মচারীদের তার হুকুমেই চলতে হবে ৷ অন্যথায় চাকুরির গুড়ে বালি৷ এভাবে চলতে থাকলে ক্ষুধা ও দারিদ্র্যের ধ্বংসাত্মক কষাঘাতে শিশু ও পরিবারকে ধ্বংসের কূপে নিক্ষেপ করতে হবে৷ শুধু তাই নয়, মুসলিম সম্প্রদায়কে সর্বপ্রকার বরবাদি ঘিরে ফেলবে ৷ সামান্য চিন্তা করুন আর ভাবুন, ইমামতের যে ব্যখ্যা মওদুদি সাহেব করেছেন, সে হিসেবে কোন অমুসলিম ডাক্তারের চিকিৎসা গ্রহণ, কোন অমুসলিম ইঞ্জিনিয়ার ও মিস্ত্রির নির্মাণ, অমুসলিম ব্যবস্থাপকদের অধীনে কাজ করা মুসলিমদের জন্য নাজায়েয হয়ে যায়৷ তাহলে কি সবাইকে হারামের কলমে নিষিদ্ধের ফতোয়া জারি করে ধ্বংস করে ফেলতে হবে?\nমুহতারাম, এ সময় পর্যন্ত আপনাদের ঐক্যশক্তির প্রয়োগ করে নিজেকে, নিজের সম্প্রদায়কে এসব বিপদ থেকে রক্ষা করতে পারবেন? এবং সমস্ত ঐক্যশক্তি মিলেও কি নিজ কওমকে মুক্তির পথে পরিচালিত করতে পারবেন? সামান্য ভাবুন৷\nএরপর আরেকটি প্রশ্ন উঠে, আপনি কি সব মুসলিমদের একই রাস্তায় চালাতে পারবেন? অথচ আপনার কাছে বাধ্য করার মতো কোন শক্তি নেই ৷ প্রত্যেকেই স্বাধীন৷ প্রত্যেকে নিজের সাহস, বুদ্ধিতে অন্যের অনুসরণ করার পক্ষপাতী না৷ আমাদের কাছে ওয়াজ, নসিহত ও দিকনির্দেশনা দেওয়া ছাড়া বিকল্প কী উপায় আছে যার মাধ্যমে আমরা সবাইকে একপথে নিয়ে আসতে পারব? একদিকে যদি পাশ্চাত্য তাদের জাল ফেলে রাখে, অপরদিকে অপাশ্চাত্য তার ডোরাও নিক্ষেপ করে রেখেছে৷ একদিকে শিয়া মতবাদের দৌরাত্ম্য, তো অপরদিকে কাদিয়ানিয়াতের, তৃতীয়দিকে খাকসারী মতবাদ, চতুর্থদিকে গাইরে মুকাল্লিদিয়তের ফিতনা৷ প্রত্যেকেই আপন বোধবুদ্ধিকে প্লেটো ও এরিস্টেটল থেকেও উর্ধ্বজ্ঞান করছে ৷ তাহলে বলুন এর বিহিত কী হবে?\nরাজনৈতিক চিন্তাধারা এক নয়, জাতীয় চাহিদাগুলোও ভিন্ন ভিন্ন৷ স্বার্থবাদের এমন জয়জয়কার যে চলছে, সেটা বলাই বাহুল্য৷ তা সত্ত্বেও জমিয়ত যে নসবুল আইন ও মৌলিক নীতিমালা পেশ করে সেদিকে মুসলিম জাতিকে আহ্বান করেছে, সেটা কি এটা নয়? তারপরও বলুন,কেন জমিয়ত ব্যর্থ? কেন আপনার সমালোচনার তুফান জমিয়তের দিকে ধেয়ে আসছে৷ কেন এর মৌলিক নীতিমালার দিকে মনোযোগ দেওয়া হচ্ছে না?\nএটা একেবারেই ভুল যে, জমিয়ত অমুসলিম কাউকে নিজেদের নেতা বানিয়ে নিয়েছে ৷ এটি স্বতন্ত্র প্রতিষ্ঠান৷ যেসব সিদ্ধান্ত কংগ্রেস বা অন্য কোন রাজনৈতিক পার্টি গ্রহণ করে, সেক্ষেত্রে জমিয়তের অন্যান্য গণ্যমান্য ব্যক্তিবর্গ কুরআন,হাদিস ও ফিকহের আলোকে গঠিত নিজেদের দিকনির্দেশনার উৎসের আলোকে চিন্তা-ভাবনা করে; এবং সঠিককে গ্রহণ করে ভুলটা ছেড়ে দেয়৷ জমিয়তে উলামা ভুলটাকে না মুসলমানদের সামনে পেশ করে, না নিজেরা এর উপর আমল করে৷ জমিয়তের রেকর্ডগুলো ঘেঁটে দেখুন, এর মধ্যে এমন বেশ কয়েকটি ঘটনা ও প্রোগ্রাম দেখবেন, যেগুলোর ব্যাপারে জমিয়ত শুধু একমত না হয়েই ক্ষান্ত হয়নি বরং উল্টো এর প্রতিবাদও করেছে৷\nজমিয়ত সেসব রাজনৈতিক ও স্বাধীনতা আন্দোলনে কেবল একসঙ্গে অংশগ্রহণ করছে মাত্র৷ কোন অমুসলিম পার্টি বা কোন অমুসলিম লিডারের চোখ বন্ধ করে অনুসরণ করছে এমন নয়৷ একসঙ্গে কোন কাজে অংশগ্রহণ আর কারো অনুসরণ করা, এক কথা নয়৷ এখানে না অমুসলিমের অনুসরণ করা হচ্ছে, না তাদের থেকে সাহায্য-সহযোগিতা নেওয়া হচ্ছে৷ এটার উদাহরণ হল এমন, যেমন লাহোরগামী সড়কে মুসলিম অমুসলিম সবাই একসাথে পথ চলছে৷ পথে ডাকাত ও চোর-গুন্ডা থেকে পরস্পর-পরস্পরকে সুরক্ষা দেওয়ার চেষ্টা করছে৷ এমন সুরতে সে তথাকথিত ‘ইমামত’ কোথায় পাওয়া যাচ্ছে, এর অপবাদ কীভাবে সঠিক হতে পারে বলুন? বর্তমান প্রেক্ষাপটকে যাচাই করে সিদ্ধান্ত নিন৷\nমেরে মুহতারাম, নামাজের মত অকাট্য ও অবশ্যকর্তব্য বিধানে পর্যন্ত পরিস্থিতির বিচারে পরিবর্তন আসে ৷ নিবাসে নামাজের বিধান আর সফরের নামাজের বিধানে কী পরিমাণ পার্থক্য দেখুন৷ সুস্থতা আর অসুস্থতায় নামাজে পার্থক্য দেখুন৷ অক্ষম আর সুস্থ ব্যক্তির নামাজে কত পার্থক্য৷ পরিস্থিতির ভিন্নতায় শুধু নামাজ কেন, রোযা হজ্জ্ব সবই পরিবর্তন হতে বাধ্য৷ বর্তমানে কি আপনি ভারতবর্ষে শরিয়াহর নিয়মমাফিক ব্যাভিচারীকে রজম, চোরের হাত কাটা, নেশাখোর ও অপবাদদাতার জন্য আশি দোররা মারার বিধান প্রয়োগ করতে পারবেন? এরকমভাবে কিসাস, দিয়ত, ডাকাতদের বিপরীতমুখী করে হাত-পা কেটে দেওয়া যেগুলি সরাসরি কুরআনের বিধান, আমরা কি এগুলো বাস্তবায়ন করবো? এ দারুল হারবে কি বর্তমান প্রেক্ষিতে এ বিধানগুলো প্রয়োগ হবে? আমাদের উপর কি এমন মুহূর্তে এ বিধানগুলো বাস্তবায়ন করা ফরয?\nআচ্ছা বলুন তো হালতে ইযতিরার তথা বাধ্যবাধকতায় মৃত জন্তু ভক্ষণ করা, মদ পান করা ও শুকরের গোশত খাওয়া আর ইচ্ছে করে খাওয়ার বিধান কি সমান? এরকম শত শত নযির ও দৃষ্টান্ত ইসলামে আছে৷ সবগুলোকে এক লাঠিতে হাঁকানো যায় না৷\nনবীজি সাল্লাল্লাহু আলাইহি ওয়া সাল্লাম হিজরতের প্রাক্কালে আবদুল্লাহ বিন উরাইকিতকে নিজের রাহবার হিসেবে গ্রহণ করার মধ্যে কি আমাদের জন্য শিক্ষা ও আলো নেই? নবীজির তো তখন জানের-খতরা৷ সে যে পথ দিয়ে সবার মুক্তি মনে করেছে, সে পথ দিয়েই তো নিয়ে গেছে। নবীজি তো তার উপর ভরসা করে তার অনুগামী হয়েছেন৷ কারণ সে রাস্তা সম্পর্কে অভিজ্ঞ ছিল৷ হিজরত ফরজ ছিল৷ সুতরাং এ রাহনুমায়ি আর অনুসরণে আমাদেরটায় কী পার্থক্য? এটাকে এড়িয়ে যাওয়া কি ইনসাফের কথা হতে পারে?\nমদীনা মুনাওয়ারায় পৌঁছে নবীজি মদীনার ইহুদিদের সঙ্গে চুক্তি করেছেন, পাশাপাশি মুশরিকদের সঙ্গে যুদ্ধ অব্যাহত রেখেছেন৷ হুদাইবিয়ায় মুশরিকদের সঙ্গে সন্ধি করেছেন আর ইহুদিদের সঙ্গে যুদ্ধ করেছেন৷ এখানে কি আমাদের জন্য আলো নেই? আমরা কখনও বৈধ মনে করি না যে, শরিয়তের বিধিবিধানে সামান্যতম পরিবর্তন করা হবে; অথবা কোন অমুসলিম নেতৃত্বের অধীনে থেকে কোন শরঈ বিধান ছেড়ে দেওয়া হবে৷ একারণেই সবসময় জমিয়তের প্রতিষ্ঠাকে জরুরি মনে করি৷ মুসলমানদের জন্য আবশ্যক মনে করি, তারা জমিয়তের দিকনির্দেশনার উপর আমল করবে৷ আমরা আবশ্যিক মনে করি, শরঈ বিষয়ে বিষয়ে বিশেষজ্ঞ ব্যক্তিগণ চিন্তা-ভাবনা করে, পূর্ণ শ্রম ব্যয় করে মুসলমানদের দিকনির্দেশনা প্রদান করবেন৷ যতটুকু আমরা বুঝি, জমিয়ত অদ্যাবধি এ নীতি অবলম্বন করে আসছে৷ জমিয়ত বাতিল-শক্তির কাছে পরাভূত হয়ে শরঈ বিধানে কোন পরিবর্তন করে না, আজ পর্যন্ত করেওনি৷ ঠিক তদ্রুপ কোন লোভের বশবর্তী হয়ে কারো প্রতি নমনীয়তা অবলম্বন করে না, এবং এখনও পর্যন্ত করেনি৷\nশরিয়ত সম্পর্কে অনভিজ্ঞ ব্যক্তিরা নিজেদের বুঝ অনুযায়ী সমালোচনা ও আপত্তির ঝড় তুলে আসছে ৷ এরা রিসালতের কেন্দ্রীয় ব্যক্তিত্বদেরও কি ক্ষমা করেছে? তাহলে আজ তাদের কাছে কী-ইবা আশা করা যেতে পারে?\nআমার আবেদনগুলি থেকে আপনি পরিস্কার বুঝতে সক্ষম হবেন, মুসলিম দলগুলোর পারস্পরিক বিভেদ, আত্মকেন্দ্রিকতা, আত্মস্বার্থ, প্রবৃত্তির অনুসরণ, শরিয়তের অনুসরণ না করা এবং বর্তমান সরকারের মধ্যে বিচ্ছেদ সৃষ্টি করা সবই নেতৃবৃন্দের চাহিদা ও কামনার ভিত্তিতেই হচ্ছে৷ যেটা অভিজ্ঞতার আলোকে সহজেই পরীক্ষা করা যায়৷ আফসোস, আজকাল ইখলাস ও লিল্লাহিয়াত একেবারেই কম অথবা দুর্লভ৷ দাবি তো অনেক, শব্দ তো প্রচুর; কিন্তু এর রূহ ও প্রাণশক্তি একেবারেই উধাও ৷ সাদাসিধে মানুষরা ধোঁকায় নিপতিত হয়ে আছে৷\nহুসাইন আহমদ গুফিরালাহু\nপহেলা মুহাররম, ১৩৬১ হিজরি৷\nআগের সংবাদকরোনা থেকে বাঁচতে মুসলিমদের সবজি না কেনার পরামর্শ বিজেপি নেতার\nপরবর্তি সংবাদদেশে এক দিনে সর্বোচ্চ করোনা শনাক্ত ৬৪১, মৃত্যু ৮


১৯ জুন, ২০১৭ / ৫৯ Time View\nযমুনা নিউজ বিডি ঃ পিঠের ইনজুরির কারণে ইংল্যান্ডের বিপক্ষে সেমিফাইনাল খেলা হয়নি তার। তখনও কি পাকিস্তান ভেবেছিল; ভারতের বিপক্ষে এই টুর্নামেন্টে আরও একবার দেখা হতে যাচ্ছে? সবাইকে অবাক করে ইংল্যান্ডকে হারানোর পর পাকিস্তানের মুখোমুখি হয় ভারত।\nগ্রুপ পর্বে পাকিস্তানের বিপক্ষে যে ভারত ব্যাটিং দাপট দেখিয়েছে; রবিবার তার ছিঁটেফোটাও দেখা গেল না! আর এই ধসের সূচনা করলেন মোহাম্মদ আমির।


আমাদের কি ইতিহাস জানার কোনো দায় নেই?? | রকমারি ব্লগ\nএকটা সময় ছিলো কোন জাতি বা দেশ সম্পর্কে জানতে হলে আগে সবাই তাদের ইতিহাস সম্পর্কে জানতো। যাদের ইতিহাস সবচেয়ে বেশি সমৃদ্ধ তাদের ব্যাপারে সবাই ওয়াকিবহল হতো। কিন্তু এখন ইতিহাসের প্রতি আমাদের জানার আগ্রহ নিতান্তই কম। বাংলাদেশের মুক্তিযুদ্ধ এখন এদেশের নাটক-সিনেমায়ও অনেকখানি বিস্মৃত।\nএমন একটা সময় এসে দাঁড়িয়েছে, ইতিহাস হয়ে উঠেছে বিশ্ববিদ্যালয়ে পড়াশোনার একটি বিষয় মাত্র। কিন্তু এখনও আমরা যদি তথাকথিত উন্নত দেশগুলোর দিকে তাকাই তবে দেখবো, সবাই তাদের শেকড়কে আকড়ে ধরেছে পোক্তভাবে। শুধু তাই নয়, ইউরোপিনরা যেমন নিজেদের হাজার বছরের ইতিহাস সংরক্ষণ করছে, ঠিক তেমনি অপরদিকে বিজ্ঞান ও প্রযুক্তিতে এগিয়ে থাকা দেশগুলো তাদের প্রযুক্তি কাজে লাগাচ্ছে ইতিহাস সংরক্ষণের জন্য। তার মাঝামাঝি অবস্থায় দাঁড়িয়ে ইতিহাস নিয়ে যতটা বেশি ভাবনার কথা ছিলো তা কি আদৌ আমরা করছি? রাজনৈতিক বিভিন্ন জটিলতার বেড়াজালে ইতিহাসকে ফেলে হাত গুটিয়ে নেয়া আমাদের সত্ত্বাটাকে প্রশ্ন করার সময় এসেছে, ‘আমাদের কি ইতিহাস জানার দায় নেই??’\nবাঙালী জাতির ইতিহাস অনেক বেশি সমৃদ্ধ। আমাদের এখানে যত বড় হস্তিবাহিনী ছিলো তা দেখে স্বয়ং আলেকজান্ডার ফিরে গিয়েছিলেন এই ভেবে যে, এদের সাথে যুদ্ধ করে জেতা সম্ভব নয়। অথচ তখন পাশ্চাত্য সভ্যতার নাম-গন্ধও সেভাবে পাওয়া যায় না। কিন্তু আমরা কি আমাদের ইতিহাস ভুলতে বসেছি? অত আগের সময়ে না গিয়ে আমরা যদি মাত্র অর্ধ শতাব্দী আগেও যাই, দেখতে পাবো গণমানুষের অভ্যুত্থানের এক রক্ত গরম করা ইতিহাস। বাংলাদেশের মুক্তিযুদ্ধের মাধ্যমে দেশ গঠন হয়েছে বলে মনে হলেও বাংলাদেশ যে স্বাধীন হবে তার স্বপ্ন বোনা হয়েছিলো অনেক আগেই। ১৯৪৭ সালে এক ভূ-খন্ড থেকেই ভারতের দেশভাগের পর এটি আরো বেশি হাতছানি দিতে থাকে। কিন্তু দেশভাগের মর্মস্পর্শীতা হারিয়ে যায় তৎকালীন বিভিন্ন সংকটের আড়ালে। মূলত দেশভাগের সময় মানুষের আবেগের এ ফোঁড়–ও ফোঁড় করার ইতিহাস নিয়ে জানতে আমরা আগ্রহী নই। কিন্তু ইতিহাস কাউকে ছেড়ে কথা বলে না।\nদেশভাগ নিয়ে কথা উঠলে সাহিত্যের বড় একটা পরিবর্তন চোখে পড়ে। কথা আছে, সাহিত্য সমাজের দর্পন। আয়নায় যেমন ছবিটা বেশ স্পষ্ট ভেসে ওঠে তেমনি সাহিত্যেও সমাজের চিত্র ভেসে ওঠে। হয়তো অন্য নামে, অন্য কোনোভাবে। দেশভাগের দুঃখ সবচেয়ে তীব্রভাবে যাদের লেখায় উঠে এসেছে, তাদের মধ্যে অনন্য একজন ব্যক্তি ছিলেন সা’দত হোসেন মান্টো। তাঁর লেখা মাত্র ২২টা ছোটগল্পের সংকলন এবং ১টি উপন্যাসে বার বার উঠে এসেছে দেশভাগ পরবর্তী সময়ে এই স্থানের কথা। দেখানো হয়েছে কত সব জীবনের সংকট। এখানে মান্টোর লেখা একটি অনু গল্পের উদাহরণ দেয়া যাক। গল্পটি প্রকাশিত হয়েছিলো ১৯৫২ সালে ‘সিয়াহ হাশিয়ে’ নামের একটি গল্পগ্রন্থ থেকে। লাহোরের ‘মাকতাবাতুল জাদীদ’ নামের একটি প্রকাশনী থেকে। গল্পটি কিছুটা এরকম-\nএইটুকুন গল্পেই উঠে আসে কত শত মানুষের জীবনের দ্বন্দ্ব। এই গল্পটি সংকলন করা হয়েছে ‘সিয়াহ হাশিয়ে’ নামক গল্পগ্রন্থ থেকে। যেটি কালো সীমানা নামে অনুবাদ করেছেন জাভেদ হুসেন। গল্প ছাড়া কবিতার মধ্যেও ফুটে উঠেছে দেশভাগের পরবর্তী সময় তথা ১৯৪৭ সালের পরের মানবিক বিভিন্ন আবেদনের চিত্র। যদি সুনীল গঙ্গোপাধ্যায়ের কথাই ধরা হয়, আমরা তার কবিতার বই ‘রাত্রের রঁদেভু’ তে দেখি বিখ্যাত সেই কবিতা যেটি দুই বাংলার মানুষকে উপলব্ধি করিয়েছে দেশভাগের বাস্তবতা।\n“সাঁকোটির কথা মনে আছে, আনোয়ার?\nএত কিছু গেল, সাঁকোটি এখনো আছে\nসাঁকোটা দুলছে, এই আমি তোর কাছে”\nএছাড়াও জয় গোস্বামীর লেখা ‘সূর্য-পোড়া ছাই’ বইতে দেখতে পাই আমরা অনন্য কবিতা-\n“জল থেকে ডাঙ্গায় উঠে ওরা\nপালিয়ে চলেছে আজীবন\nএক যুগ থেকে অন্য যুগে\nউড়ে আসে ক্ষেপনাস্ত্র, তীর\nছেলে বৌ মেয়ে বুড়ো জননী ও শিশু কোলাহল\nদাউদাউ উদ্বাস্তু শিবির”\nসূর্য পোড়া ছাই\nসত্যি বলতে ফিকশন সাহিত্যে দেশভাগ কিংবা সেসময়ের ইতিহাসের প্রতিফলন ঘটেছে সবচেয়ে বেশি। কিন্তু ইতিহাসের বই বলতে আমরা যা বুঝি সেরকম বইও রয়েছে অহরহ। ইতিহাস জানার যেমন দায় রয়েছে, তেমনি ইতিহাস জানানোর দায় থেকেই মানব জীবনের সেসময়কার সুখ-দুঃখের মাঝেও বাস্তব চিত্র নিয়ে লিখে গেছেন সেসময়কার লেখকরা।\n১৯৪৭ সালে দেশভাগের পরবর্তী সময়কে যদি আমরা একদিকে রাখি, তবে বাংলাদেশের ইতিহাসকে মোটাদাগে দুভাগে ভাগ করা যায়। এক. মুক্তিযুদ্ধ বা তার প্রেক্ষাপট। এবং দুই. মুক্তিযুদ্ধ পরবর্তীকালীন রাজনৈতিক সংকটের সময়কাল। আমরা মুক্তিযুদ্ধ ভিত্তিক ইতিহাস নিয়ে সংক্ষেপে এই লেখার শেষে আলোচনা করবো। এখন আসা যাক মুক্তিযুদ্ধের পরবর্তী সময়ে। সত্যি বলতে দ্বিধা নেই, মুক্তিযুদ্ধের পরবর্তী সময়ে সবচেয়ে বেশি রাজনৈতিক সংকটের মধ্য দিয়ে গেছে মানুষ। কারণ বঙ্গবন্ধু হত্যার পর থেকে নব্বই দশক পর্যন্ত অসংখ্যবার টানাপোড়েন ঘটেছে দেশীয় পটভূমিতে। সেই রাজনৈতিক ইতিহাস নিয়ে এখনো রয়েছে ধোঁয়াশা। কিন্তু সেই সময়টাকে ভালোভাবে বুঝতে পড়া যেতে পারে বেশ কিছু বই। আগেই বলে রাখছি, সেসময়কার রাজনৈতিক সংকট ধোঁয়াশায় থাকার কারণে প্রায় প্রত্যেকটি বইকে ঘিরেই রয়েছে বহু বিতর্ক। আমরা বিতর্ককে এক দিকে রেখে শুধুমাত্র ইতিহাস জানার প্রত্যয়ে বেশ কিছু বইয়ের সাথে পরিচিত হতে পারি।\nমুক্তিযুদ্ধের পর স্বাধীনতার প্রথম দশ বছর নিয়ে দুর্দান্ত একটি বই লিখেছিলেন মেজর জেনারেল মইনুল হোসেন চৌধুরী বীরবিক্রম। ‘এক জেনারেলের নীরব সাক্ষ্য’ নামক বইটিতে তিনি তুলে এনেছেন ১৯৭১ থেকে ১৯৮০ পর্যন্ত স্বাধীনতার এক দশকে ঘটে চলা ইতিহাসের বিভিন্ন দিকমাত্রার কথা। যেহেতু সেসময় সেনাবাহিনীর বেশ কিছু অভ্যুত্থান ঘটেছিলো, তাই অন্য ঐতিহাসিকদের থেকে সেনা সদস্যদের লেখা বইয়ের প্রতি পাঠকদের আগ্রহ বেশি দেখা যায়। এছাড়াও লেফটেন্যান্ট কর্নেল (অবঃ) এম এ হামিদ পিএসসি রচিত আরেকটি দুর্দান্ত বই ‘তিনটি সেনা অভ্যুত্থান ও কিছু না বলা কথা’। তবে সেনা অভ্যুত্থান এবং সেসময়কার হত্যাকান্ড নিয়ে আলোচনা হলে উঠে আসে বঙ্গবন্ধু শেখ মুজিবর রহমান এবং মেজর জিয়াউর রহমানের হত্যাকান্ডের কথা। মূলত বাংলাদেশের বর্তমান দুটো প্রধান রাজনৈতিক দলের প্রতিষ্ঠাতা হওয়ায় এই দুটো হত্যাকান্ড সেসময়কার ইতিহাসের জন্য বেশ গুরুত্বপূর্ণ। এক্ষেত্রে মোঃ নুরুল আনোয়ারের লেখা ‘বঙ্গবন্ধু, জিয়া, মঞ্জুর হত্যাকাণ্ড জতুগৃহ একটিই’ বইটি এই হত্যাকান্ডের বিভিন্ন দিকমাত্রা নিয়ে আলোচনা করে।\nএবার ফিরে আসি মুক্তিযুদ্ধের সময়ে। আসলে বাংলাদেশের মুক্তিযুদ্ধ যেমন আমাদের আবেগের একটি অধ্যায়, তেমনি এটি এত বেশি ঘটনাবহুল যে একভাবে দেখলে ইতিহাস ঠিকঠাকভাবে বোঝা সম্ভব নয়। তাছাড়া ১৯৭১ সালে বাংলাদেশের মুক্তিযুদ্ধ সংঘটিত হলেও এর প্রভাব এরপরেও বহুবছর রয়েছে বিভিন্ন ভাবে। আমর যদি আনিসুল হকের লেখা ‘মা’ বইটির কথাই চিন্তা করি; তবে দেখবো, শহীদ আজাদ মায়ের কাছে ভাত খেতে চেয়েছিলেন কিন্তু মা পরদিন এসে দেখেন আজাদকে শহীদ করা হয়েছে। তখন মা আরো ১৪ বছর বেঁচেছিলেন অথচ একবারও ভাত খাননি। মুক্তিযুদ্ধের পরও এই ত্যাগের ইতিহাস পৃথিবীর বুকে আমাদের মাথা উঁচু করে বাঁচবার অনেক বেশি সাহস যুগিয়েছে।\nনেতা ও পিতা\nআরও দুটি বই বেশ গুরুত্বপূর্ণ। একটি হলো- বঙ্গবন্ধু শেখ মুজিবর রহমানের আত্মজীবনীমূলক বই ‘অসমাপ্ত আত্মজীবনী’। আর অন্যটি হলো- বাংলাদেশের প্রথম প্রধানমন্ত্রী তাজউদ্দিন আহমেদের কন্যা শারমিন আহমেদের লেখা ‘নেতা ও পিতা’। বইটি পেপারব্যাকে কম মূল্যে পাওয়া যায়। তবে মুক্তিযুদ্ধ ঠিক যেই প্রেক্ষাপটে দাঁড়িয়ে হয়েছে তার উপর ড. কামাল হোসেনের লেখা ‘মুক্তিযুদ্ধ কেন অনিবার্য ছিল’ বইটি বেশ প্রাসঙ্গিক।\nতবে আগেই বলেছি আমাদের ইতিহাস অনেক বেশি সমৃদ্ধ। মোঘলদের সময়ের পরেও ব্রিটিশদের উপনিবেশায়ন আমাদেরকে দাস হিসেবে দুইশো বছর আটকে রাখলেও আমরা ফিরে এসেছি স্বমহিমায়। এজন্যই হয়তো রবীন্দ্রনাথ ঠাকুর লিখে গেছেন-\nসুতরাং ইতিহাস জানার দায় থেকে, অন্তত বাংলাদেশের মুক্তিযুদ্ধ ‘র ইতিহাস সঠিকভাবে জানার দায় থেকে হলেও, একজন সাধারণ মানুষ হিসেবে আমাদের উচিত ইতিহাসকে সঠিকভাবে গ্রহণ করা, যাতে আমাদের পরবর্তী প্রজন্ম শেকড় আঁকড়ে ধরে থাকে; সেই সাথে পৃথিবীও জানতে পারে আমাদের সকল দুর্দশা পেছনে ফেলে মাথা উঁচু করে সামনে এগিয়ে যাওয়ার গল্প।\nমুক্তিযুদ্ধভিত্তিক অন্যান্য বই দেখতে ক্লিক করুন\nকরোনা ভাইরাস (COVID -19) এবং বিশ্ব অর্থনৈতিক মন্দার হাতছানি\nআইএমএফ (IMF) এর তথ্য ও গবেষণা অনুযায়ী প্রতি দশকে একবার আমরা বিশ্ব আর্থিক মন্দার সম্মুখীন হই।...\n২০২০ সাল কিভাবে শুরু করবেন? আসুন জেনে নেই\nকর্মজীবনে পরিকল্পনা আর সাফল্যের অনুপাতটা কেন যেন এক হতে হতেও হয়ে ওঠে না! বছরের শুরুতে ডায়েরীর...\nবর্তমান বিশ্ব প্রতিমূহুর্তে একটি গতিশীল সমাজের দিকে এগুচ্ছে। ক্রমশ আমাদের নিত্যনৈমিত্তিক জীবনযাপন অনেক বেশি কাঠামোবদ্ধ হয়ে...\nPUBLISHED / September 7, 2019\nবিশ্বের সেরা ধনীদের তালিকায় যার নাম সবচেয়ে বেশি এসেছিল তিঁনি বিল গেটস । মাইক্রোসফটের অন্যতম প্রতিষ্ঠাতা...\nPUBLISHED / August 24, 2019


বাস্তবেও মেজাজ হারিয়েছিলেন দ্রাবিড় - ডাকপিয়ন২৪.কম\nশান্ত-সৌম্য স্বভাবের জন্য দারুণ পরিচিত রাহুল দ্রাবিড়। এতটাই যে, তার মেজাজ হারানোটাকে অসম্ভব বলে একটা বিজ্ঞাপনও এসে গেছে সম্প্রতি। সেই নিপাট ভদ্রলোক দ্রাবিড়কে নিয়েই এবার বোমা ফাটল যেন। সাবেক সতীর্থ বীরেন্দর শেবাগ জানালেন, বাস্তবেও নাকি অনেকবার মেজাজ হারিয়েছিলেন সাবেক ভারতীয় অধিনায়ক!\nশুনতে অবাক লাগলেও বিষয়টা সত্যিই। মাঠেও মাঝেমধ্যেই মেজাজ হারিয়েছেন ‘দ্য ওয়াল’। তাও আবার মহেন্দ্র সিং ধোনির মতো ক্রিকেটারের ওপর! সম্প্রতি এক সাক্ষাৎকারে শেবাগ জানান, ‘আমি রাহুল ভাইকে একবার ধোনির ওপর রাগ করতে দেখেছিলাম।’\n২০০৬ এর শুরুর দিকে পাকিস্তান সফরে ঘটে সে ঘটনা, জানান শেবাগ। তার কথা, ‘সেবার একটা ম্যাচে খারাপ শট খেলে আউট হয় এমএস। সেটা দেখেই মেজাজ বিগড়ে যায় রাহুল ভাইয়ের৷ তিনি ধোনিকে বলেছিলেন, এভাবে খেলা শিখেছ তুমি? ম্যাচটা জিতিয়ে আসা উচিত ছিল না তোমার? ধোনি তখন মাথানিচু করে দাঁড়িয়েছিল। আমি অবশ্য খুব বেশিক্ষণ সেখানে ছিলাম না, অতো ইংরেজি বোঝা অসম্ভব ছিল আমার। ’\nতবে রাহুলের সেই ধমক ধোনিকে বদলেই দিয়েছিল। এরপর থেকেই আর বাজে শটে উইকেট বিলিয়ে আসতে দেখা যায়নি ধোনিকে, মত শেবাগের। সাবেক ভারতীয় ওপেনারের ভাষা, ‘এরপর ম্যাচ তো বটেই, অনুশীলনেও আর খারাপ শট খেলেনি ধোনি। কারণ সে ধমক হজম করতে রাজি ছিল না আর।’\nএদিকে অন্তর্জালে দারুণ সাড়া পেয়েছে দ্রাবিড়ের বিজ্ঞাপনী ভিডিওটি। সেটিকে জনসচেতনতার কাজেও লাগিয়েছে ভারতীয় পুলিশ। ইতোমধ্যে নিজেদের টুইটার অ্যাকাউন্টে টুইট করে জনগণকে সচেতন করেছে মুম্বাই ও নাগপুর পুলিশ।\nপূর্বের সংবাদদুই মার্কিন পুলিশের বিরুদ্ধে কৃষ্ণাঙ্গ সেনা কর্মকর্তার মামলা\nপরবর্তী সংবাদ‘কঠোর’ লকডাউনে ৬ ঘন্টা খোলা থাকবে কাঁচাবাজার


হাসিনাবিহীন নির্বাচন' মানে কি হত্যার পরিকল্পনা, প্রধানমন্ত্রীর প্রশ্ন | হট নিউজ ২৪\nPosted on সোমবার, মার্চ ২১, ২০১৬ (০৭:৩৯) Author সম্পাদক\tComments Off on হাসিনাবিহীন নির্বাচন’ মানে কি হত্যার পরিকল্পনা, প্রধানমন্ত্রীর প্রশ্ন\nনিজস্ব প্রতিবেদক, হটনিউজ২৪বিডি.কম ২১ মার্চ : হাসিনাবিহীন নির্বাচন করার কথা বলে বিএনপি নেত্রী খালেদা জিয়া আবার হত্যার পরিকল্পনা করছেন কি-না জানতে চেয়েছেন প্রধানমন্ত্রী ও আওয়ামী লীগ সভাপতি শেখ হাসিনা।\nবিএনপির কাউন্সিলে খালেদা জিয়ার দেওয়া বক্তব্যের প্রসঙ্গ তুলে ধরে তিনি বলেন, ‘হাসিনাবিহীন নির্বাচন বলতে খালেদা জিয়া কি বোঝাতে চাচ্ছেন? ২১ আগস্টের মতো আবার গ্রেনেড হামলা বা কোনো কিছু করে হত্যার পরিকল্পনা করছেন কি-না? সেটাই হচ্ছে আমার প্রশ্ন’।\nরোববার সন্ধ্যায় আওয়ামী লীগের কার্যনির্বাহী সংসদের বৈঠকের সূচনা বক্তব্যে খালেদা জিয়ার কাছে এ প্রশ্ন করেন তিনি।\nসন্ধ্যা সাতটায় প্রধানমন্ত্রীর সরকারি বাসভবন গণভবনে এ সভা শুরু হয়েছে। সভায় সভাপতিত্ব করছেন শেখ হাসিনা।\nপ্রধানমন্ত্রী বলেন, ‘এবারো তাদের কনফারেন্স হলো। সেখানে দেখলাম, পত্রিকায় পড়লাম যে, তিনি ‘হাসিনাবিহীন’ নির্বাচন করবেন। তার মানে আরো কিছু একটা ষড়যন্ত্রের ঘোট পাকাচ্ছেন তিনি। কারণ, আর তো কোনো পথ তার নেই। সব সময় একটা পথই দেখেন’।\n‘চক্রান্ত, ষড়যন্ত্র ছাড়া খালেদা জিয়া, বিএনপি কিছুই বোঝে না’ বলেও মন্তব্য করেন তিনি।\nবিগত সময়ে বহুবার হত্যার চেষ্টা হয়েছে উল্লেখ করে আওয়ামী লীগ সভাপতি বলেন, ‘রাখে আল্লাহ মারে কে? শকুনের দোয়ায় গরু মরে না। বহুবার চেষ্টা করেছে, আল্লাহ বাঁচিয়েছেন। আল্লাহ কাজ দিয়েছেন’।\n‘যতোক্ষণ আমার কাজ শেষ না হবে, ততোক্ষণ আল্লাহই আমাকে হেফাজত করবেন। দেশবাসীর দোয়া আছে। নিশ্চয়ই দেশবাসীর কল্যাণের জন্য আল্লাহ আমাকে বাঁচিয়ে রেখেছেন’।\nশেখ হাসিনা বলেন, ‘ঠিক একুশে আগস্ট গ্রেনেড হামলার আগে আপনারা যদি খালেদা জিয়ার বক্তব্য বা তাদের দলের নেতাদের বক্তব্য একটু স্মরণ করেন। দেখবেন, তখনও তারা আমাকে এমন কথা বলেছেন, যে পথে আমার বাবা গেছেন, সে পথে আমিও যাবো’।\n‘অর্থাৎ ১৫ আগস্ট আবার বাবাকে যেভাবে হত্যা করা হয়েছে, সেভাবে আমাকে হত্যা করা হবে। আমাকে ওই ভাবে বিদায় দেবে। আর রাজনীতি করতে পারবো না’।\nতিনি বলেন, ‘খালেদা জিয়া এ বক্তব্য দিয়েছিলেন। আমি প্রধানমন্ত্রী তো দূরে থাক, বিরোধী দলের নেতাও হতে পারবো না। অর্থাৎ আমার অস্তিত্বই থাকবে না, এটাই তিনি বোঝাতে চেয়েছিলেন। তারপরেই ২১ আগস্টের ঘটনা। কাজেই এটা দেশবাসীকে একটু স্মরণ করাতে চাই। এই যে তার বক্তব্যের মধ্য দিয়ে কি বোঝাতে চেয়েছিলেন। তারপর ওই তার অ্যাকশন। ২১ আগস্ট গ্রেনেড হামলা করে আমাকে হত্যার চেষ্টা’।\nএ প্রসঙ্গে প্রধানমন্ত্রী আরো বলেন, ‘২০০৪ সাল না তার আরো পেছনে যেতে চাই। কোটালিপাড়ায় আমি যখন সভা করতে গেলাম, সেখানে একটা ৭৬ কেজি বোমা উদ্ধার করে। সেখানে তা উদ্ধার হওয়ার কথা না। ঘটনাচক্রে চা দোকানদার তার সন্ধান পান। ঠিক তার আগে ওই একই ধরনের বক্তব্য তারা দিয়েছিলেন’।\nবিএনপির বিগত নির্বাচনে অংশ না নেওয়ার সমালোচনা করে শেখ হাসিনা বলেন, ‘নির্বাচনে না আসার পেছনে কারণ কি? কারণ আর কিছু না। এদেশে গণতন্ত্র অব্যাহত থাকুক, তা তারা চায় না। কারণ তাদের জন্ম তো গণতন্ত্রের মধ্যে দিয়ে না। অবৈধ ক্ষমতা দখলের মধ্যে দিয়ে’।\n‘তারা শুধু ওইভাবেই চিন্তা করে, গণতন্ত্রকে ধ্বংস করে দিয়েই কিভাবে ক্ষমতাটা দখল করা যায়, এই চিন্তাটাই তাদের মাথায় থাকে’।\nবিএনপিকে নির্বাচনে আনতে বিভিন্ন প্রচেষ্টার কথা তুলে ধরে আওয়ামী লীগ সভাপতি বলেন, ‘আমি খালেদা জিয়াকে এ কথাও বলেছি, আমরা সর্বদলীয় সরকার করবো। আপনারা যে মন্ত্রণালয় চান, আমরা আপনাদের তাই দেবো’।\nবিগত সময়ে বিএনপির আন্দোলনের সমালোচনা করে প্রধানমন্ত্রী বলেন, ‘জীবনে অনেক আন্দোলন দেখেছি। কিন্তু এরকম আন্দোলন বাংলাদেশের কেউ দেখেনি যে জীবন্ত মানুষকে পুড়িয়ে পুড়িয়ে মারা’।\n‘এরাতো অমানুষ, তাদের মানুষ হিসেবে মনে করার কোনো কারণ নেই’।\nশেখ হাসিনা বলেন, ‘সেদিন পত্রিকায় পড়লাম, বিএনপি নেত্রী বলেছেন, তার আন্দোলন নাকি ঢাকার বাইরে খুব সফল হয়েছে। অর্থাৎ ঢাকার বাইরে তিনি অনেক মানুষ পুড়িয়ে মারতে পেরেছেন। তাতেই তার তৃপ্তি’।\n‘তাদের আন্দোলনে তো আর কিছু ছিলো না মানুষ পোড়ানো ছাড়া। মানুষ পুড়িয়ে মেরে তিনি তৃপ্তির ঢেকুর দিচ্ছেন’- বলেন প্রধানমন্ত্রী।\nউন্নয়নের জন্য সরকারের ধারাবাহিকতা থাকাটা দরকার মন্তব্য করে শেখ হাসিনা বলেন, ১৯৯৬ সাল থেকে ২০০১ সাল- ওই ৫ বছর আর ২০০৯ সালের সরকার গঠন করার পর থেকে এ পর্যন্ত গত সাত বছরে বাংলাদেশে যতো উন্নতি হয়েছে, ওই ২১ বছর যদি পুরো যোগ করেন তার কিছুই হবে না।\nসরকারের বিভিন্ন উন্নয়ন কর্মকাণ্ডের কথা তুলে ধরে তিনি বলেন, জাতির পিতা মুক্তিযুদ্ধ পরবর্তী দেশটা গড়ে দিয়ে গিয়েছিলেন তখনো গোলাভরা ধান তিনি রেখে গিয়েছিলেন। আর আওয়ামী লীগ আসার পর এ দেশের মানুষ গোলাভরা ধান পেয়েছে। খাদ্য, বস্ত্র, শিক্ষা, চিকিৎসা সবই মানুষ পাচ্ছে। সেই সঙ্গে অবকাঠামোর উন্নয়ন, মানুষের কর্মসংস্থান, মানুষের আয় বৃদ্ধি পেয়েছে, দারিদ্র্যের হার কমেছে। তাহলে আওয়ামী লীগ সরকারে আসলে মানুষের উন্নতি হয় আর বিএনপি বা জামায়াত যখন ক্ষমতায় তাদের কোনো উন্নতি হয়নি।\n২০২১ সালে ক্ষুধা-দারিদ্র্যমুক্ত বাংলাদেশ ও ২০৪১ সালে উন্নত সমৃদ্ধ দেশ গড়ায় সরকারের পরিকল্পনার কথা তুলে ধরেন তিনি।\nআওয়ামী লীগের কাউন্সিল পেছানোর ইঙ্গিত দিয়ে শেখ হাসিনা বলেন, ইউনিয়ন পরিষদ নির্বাচন চলছে। আমরা নির্বাচনে বেশি গুরুত্ব দেই। কাউন্সিলে তৃণমূল থেকে নেতাকর্মীরা অংশ নেবেন। সেজন্য কাউন্সিল নির্বাচনের বড় গ্যাপ বা সুবিধাজনক সময়ে করা হবে।\nবক্তব্যের শুরুতে আওয়ামী লীগের সাবেক সাধারণ সম্পাদক প্রয়াত রাষ্ট্রপতি জিল্লুর রহমানের কথা স্মরণ করেন প্রধানমন্ত্রী।\nসভায় আওয়ামী লীগের সাধারণ সম্পাদক সৈয়দ আশরাফুল ইসলামসহ কার্যনির্বাহী সংসদের প্রায় সকল নেতারা উপস্থিত ছিলেন।\nজলবিদ্যুৎ উৎপাদনে ত্রিদেশীয় পরিকল্পনা\nPosted on বুধবার, জুলাই ২৩, ২০১৪ (১১:১৩) Author সম্পাদক\nখুলনা জাতীয় প্রধান খবর রাজশাহী সারাদেশ\nমহাবিপৎসংকেত এলো চট্টগ্রাম-কক্সবাজার বন্দরেও\nPosted on বুধবার, মে ২০, ২০২০ (০১:৪৮) বুধবার, মে ২০, ২০২০ (০১:৪৮) Author সম্পাদক\nকেরানি থেকে কোটিপতি: অনুসন্ধানে দুদক\nPosted on বুধবার, ফেব্রুয়ারি ২৬, ২০১৪ (১০:৩৬) বুধবার, ফেব্রুয়ারি ২৬, ২০১৪ (১০:৩৬) Author সম্পাদক\nবাংলাদেশ -যুক্তরাজ্য সম্পর্কে প্রভাব ফেলবে না বেক্সিট : ক্যামেরন\nPosted on বৃহস্পতিবার, এপ্রিল ২৭, ২০১৭ (১১:৩৪) Author সম্পাদক


Global Voices বাংলা ভার্সন » কোরিয়া: আপনি এখনো অবিবাহিত আছেন কেন? · Global Voices বাংলা ভার্সন » Print\nঅনুবাদ প্রকাশের তারিখ 19 নভেম্বর 2008 0:35 GMT 1\t · লিখেছেন Hyejin Kim অনুবাদ করেছেন রেজওয়ান\nবিষয়বস্তু: পূর্ব এশিয়া, দক্ষিণ কোরিয়া, কৌতুক, নতুন চিন্তা, শিল্প ও সংস্কৃতি\nহেমন্ত এসেছে… ঝরা পাতা আর রঙ্গীন গাছ চারিদিকে, বেশ একটা রোমাঞ্চকর ঋতু। হেমন্তকে এমন একটা ঋতু হিসাবে ধরা হয় যখন নিজেকে একা লাগে, খিদে পায়, আর বই পড়ার খুব ইচ্ছা হয়। অচিরেই শীত আসছে। ঠান্ডা ঋতু আর বরফ। এই সময়ে যদি কেউ একা থাকে তাহলে সে তার একাকিত্ব গভীরভাবে অনুভব করবে। তাদের পাশে হয়ত কেউ নেই যে তাদের শারিরীক আর মানসিকভাবে উত্তপ্ত করতে পারবে। প্রতি বছর এই সময়ে নেটিজেনরা (ইন্টারনেট নাগরিক) বিভিন্ন আলাপ আলোচনা ও বিতর্কে মেতে থাকে যে কি করে আপনি ‘একা’ থাকার অভিশাপ থেকে বেরিয়ে আসতে পারেন।\nআপনি কি নীচের কোন শ্রেনীর মধ্যে পড়েন যার জন্য আপনি এখনো একা? একজন কোরিয়ান নেটিজেন  কৌতুকপূর্ণ ব্যাখ্যা দিয়েছেন:\nএকজন যে কোন সঙ্গী পায়না তার কারন:\nআবাহাওয়া ধীরে ধীরে ঠান্ডা হচ্ছে। এই সময়ে আপনার পাশে কেউ না থাকলে আপনার বেশ খালি খালি লাগবে। এই সময়ে যারা একা তারা প্রায় এই প্রশ্ন করে “অন্যরা কি করে ছেলে বন্ধু বা মেয়ে বন্ধু পায়?” ছেলে বন্ধু বা মেয়ে বন্ধু পেতে আমাকে কি করতে হবে?” এগুলো তাদের মূল প্রশ্ন।\nতাহলে কোরিয়ান ছেলে মেয়েরা তাদের প্রেমিকদেরকে কোথা থেকে পেয়েছে? এই প্রশ্ন সংশ্লিষ্ট আমার একটা সার্ভে আছে। ৩৩.৭% কোরিয়ান তাদের ছেলে বন্ধু/স্বামীর বা মেয়ে বন্ধু/স্ত্রীর সাথে পরিচিত হয়েছে পরিচিত লোকজনের বাড়ীতে হঠাৎ দেখার মাধ্যমে আর একই সংখ্যক দেখা হয়েছে স্কুলে, বা কোন কোম্পানীতে। অনলাইন খেলা বা চ্যাটিং এর মাধ্যমে নতুন প্রজন্মের একটা সুযোগ আছে সঙ্গী পাওয়ার। আপনারা নিশ্চয় দেখতে পাচ্ছেন যে জায়গাগুলো বিশেষ উল্লেখযোগ্য কিছু না। সাম্প্রতিক যারা একা আছেন তারাও হরহামেসা এইসব জায়গায় যান। কিন্তু আপনি এখনো কেন একা? উত্তরে দেখা যায় যে জায়গাগুলো এতো গুরুত্বপূর্ণ না হলেও ওইসব জায়গায় আপনি কিরকম আচরন করেন আর নিজেকে কিভাবে উপস্থাপিত করেন সেটাই গুরুত্বপূর্ণ। আপনি যদি একা হন তাহলে চিন্তা করে দেখেন যে নীচের শ্রেনীভাগের মধ্যে আপনি পড়েন কিনা।\nযখন পরিচিত কারও মাধ্যমে কারো সাথে স্বাক্ষাতের সুযোগ হয় আপনার, আপনি ঠিক করেন যে বাসায় ঘুমানো এর থেকে ভালো। আপনি ভাবেন যে এই স্বাক্ষাৎ থেকে খুব বেশী কিছু আশা করা যায় না: ‘আমি নিশ্চিত ভালো লোক এই ধরণের সাক্ষাতে আসবে না।” অথবা আপনি এমন স্বাক্ষাতে আগ্রহী না কারন আগের একটা খারাপ অভিজ্ঞতা আছে। যদি এমন স্বাক্ষাতে আপনি খুব ভালো কারো সাথে পরিচিত হন, আপনি দ্বিতীয়বার স্বাক্ষাতে লজ্জিত হন আর এটাকে একদিনের মজা হিসাবেই ধরে নেন। অথবা যদি এই স্বাক্ষাত অনেকের সাথে হয় আপনি অন্যদের গুরুত্ব দিয়ে আপ্যায়িত করেন আসল লোককে উপেক্ষা করে। আপনি তো জানেন না কোন মেঘ থেকে বৃষ্টি হবে। কে জানে? এখান থেকে হয়তো কোন সুন্দরী রাণী বা সুন্দর পুরুষ বেরোতেও পারে। সুযোগ যদি পান, নষ্ট করবেন না। খুব হাল্কাভাবে নেবেন না। খুব বেশী চাপের মধ্যে থাকবেন না যে সব সময় আপনাকে ঠাট্টা করতে হবে। মনে করবেন না যে সব সময়ে আপনাকেই কথা শুরু করতে হবে। দেখান যে মাঝে মাঝে আপনি মজা করতে পারেন আর মাজে মাঝে গম্ভীর হতে পারেন। আর এটা ভাববেন না যে অন্য পক্ষ থেকে পরবর্তী স্বাক্ষাতের আমন্ত্রণ পাবেন না। যদি স্বাক্ষাতে আপনি খুব ভালো একজনকে পান তাহলে আপনি দ্বিতীয় স্বাক্ষাতের আমন্ত্রন জানান। আত্মমর্যাদা নিয়ে চিন্তিত? যদি দ্বিতীয় স্বাক্ষাতের জন্য না করা হয়, আপনি তাকে আর দ্বিতীয় বার দেখবেন না। তাই, দ্বিতীয়বারের জন্য জিজ্ঞাসা করা ঠিক আছে। যদি আপনাকে না বলে তাহলে তাই।\nআপনার কোম্পানী বা স্কুলে:\nআপনি আসলেই বিশ্বাস করেন যে আপনার কোম্পানী বা স্কুলে আপনাকে আপনার ব্যক্তিগত আর বাইরের চেহারার মধ্যে পার্থক্য রাখতে হবে। বা আপনি চিন্তিত যে কোম্পানি বা স্কুলে আপনার সঙ্গীর সাথে আপনার বিচ্ছেদ হয়ে গেলে আপনার সমস্যা হবে। যদি আপনার সহকর্মীরা জিজ্ঞাসা করে, ”কেন আপনার ছেলে বন্ধু (বা মেয়ে বন্ধূ) নেই?” আপনি জবাব দেবেন “এটা আপনার চিন্তার বিষয় না।” সাবধানী হওয়া ভালো। কিন্তু আপনি যে সম্পর্ক শুরু হয়নি তা ভেঙ্গে যাওয়া নিয়ে যদি এখুনি চিন্তিত হন তবে আপনি এখুনি আপনার নিজের কামরা বন্ধ করে বসে থাকেন সমস্ত বিপদ এড়ানোর জন্য। এর পরও আপনি বলেন যে আপনার ব্যক্তিগত আর বাইরের জীবন আলাদা হওয়া উচিত? আপনি দুটোই আঁকড়ে ধরতে পারেন। আপনার একার জীবন যদি দীর্ঘ হয়ে থাকে, আপনি তাহলে অপছন্দ করবেন ওই প্রশ্ন শুনতে যে আপনি এখনো একা কেন আর এতে আপনার গর্ব আঘাতপ্রাপ্ত হবে। এই উত্তর দেয়ার থেকে, ‘এটা আপনার জানার কোন বিষয় না’ আপনি কেন এটা উত্তর দেননা, ”আসলে আমি জানি না। এটা একটা রহস্য যে আমার মতো মানুষ এখনো একা আছে।” তাহলে আপনার হয়ত আর একটা হঠাত সাক্ষাতের সুযোগ আসতে পারে।\nইন্টারনেট চ্যাটিং বা খেলার মাধ্যমে:\n“আমি নিশ্চিত যে আমি জানি কি ধরনের লোক এখানে ঘুরে বেড়ায়…”। আপনি সেই সব লোককে মূল্যায়ন করেন। তাই ইন্টারনেটে গম্ভীর আর মজার কথোপকথনের পরিবর্তে, আপনি নিজেই মজার কথা আর ছবি খুঁজতে থাকেন। কেউ ভবিষ্যতের ব্যাপারে চিন্তা করেনা। আমি মাঝেমাঝে আমার আশপাশের লোকের কাছ থেকে শুনি যে তারা তাদের ভবিষ্যৎ একটা নাইট ক্লাবে পেয়েছে। কেউ কেউ তাদের ভবিষ্যত ইন্টারনেটে চ্যাট করতে গিয়ে পেয়েছে। আপনি কোথায় আপনার ভবিষ্যত পেয়েছেন সেটা গুরুত্বপূর্ণ না। কি করে জানতে পারলেন সেটা বেশী গুরুত্বপূর্ণ। এইসব জায়গায় যারা আছে তাদের যদি আপনি অবজ্ঞার চোখে দেখেন, অন্যেরাও আপনার প্রতি একই মনোভাব দেখাতে পারে। আপনার যদি সুযোগ থাকে ইন্টারনেটে অনলাইন খেলায় বা চাটিং রুমে কথা বলার, এটা জরুরী যে আপনার এমন মনোভাব থাকবে যে গভীর আর সত্য কথোপকথনের।\nপেশাগতভাবে কোম্পানী বা ওয়েবসাইটে স্বাক্ষাতের ব্যবস্থা করা:\nআপনি বলেন যে আমি অন্যদের ব্যাপারে আগ্রহী না যতক্ষণ সে শুদ্ধ আর যৌনাবেদনময়ী হয়… আমি অন্যদের কাছ থেকে এতো দাবি করিনা, সে তার চাকুরির মাধ্যমে আর্থিকভাবে সহায়তা করতে পারে, ভালো রঙবিশিষ্ট হতে পারে, তার উচ্চতা প্রায় ১৬৫ সেমি, আর তার পারিবারিক ইতিহাস খুব ভালো…\nআপনি যদি এমন পরিস্থিতিতে পরেন, আপনি এরই মধ্যে এই ধরনের কোম্পানি বা ওয়েবসাইটের সদস্য হওয়ার জন্য টাকা লগ্নী করেছেন। আপনার লগ্নীর কথা চিন্তা করে, আপনি আপনার ভবিষ্যতের সঙ্গীর ব্যাপারে অবাস্তব কথা চিন্তা করবেন না। তার আগে, নিজের দিকে একটু তাকান আর যদি নিজের প্রশংসা একটু কমান তাহলে আপনি আরো সঙ্গী পাওয়ার ভালো সুযোগ পাবেন। বা একজনের সাথে দেখা করার পর, তাকে আপনি না করতে পারেন এই আশায় যে পরের জন ভালো হবে। আমি অনেক লোক দেখেছি যারা পরে আফসোস করেছে। কিন্তু পর বলে কিছু নেই। প্রথম স্বাক্ষাতে ১০০% সঠিক ব্যক্তি পাওয়ার থেকে, আপনার উচিত যে লোকের সাথে ৭০-৮০% সন্তুষ্টি পাওয়া যায় দ্বিতীয় স্বাক্ষাতে তার মধ্যে আকর্ষণীয় আরো জিনিষ খোজা।\nURL to article: https://bn.globalvoices.org/2008/11/19/1419/\n একজন কোরিয়ান নেটিজেন: http://bloggernews.media.daum.net/news/2028233?pos=1&RIGHT_VIEW1=R5


নীতি নির্ধারণে কতটা অংশ নিচ্ছে নারী? | বিশ্ব | DW | 08.03.2017\nনীতি নির্ধারণে কতটা অংশ নিচ্ছে নারী?\nবাংলাদেশে সর্বস্তরের নারীই ধীরে ধীরে উঠে আসছে৷ তারপরও প্রশ্ন উঠছে, প্রকৃত অর্থে নারীর ক্ষমতায়ন কতটুকু হচ্ছে? নীতি নির্ধারণে নারীর অংশগ্রহণ কতটুকু? নারী কি আদৌ প্রভাব বিস্তার করতে পারছে?\nবাংলাদেশের একটি পাঠকপ্রিয় দৈনিক ব্যাতিক্রমী কাজে সফল নারীদের সংবর্ধনা দিয়েছে৷ তাদের ছবি খবরের প্রধান ‘আইটেম’ হিসেবে প্রকাশ করেছে বিশ্ব নারী দিবসে৷ তার মধ্যে ঘোরসওয়ার, তীরন্দাজ, লাঠিয়ালও রয়েছেন৷ আর বিমান চালনা থেকে শুরু করে বাংলাদেশের নারীরা রেলগাড়িও চালায়৷ চালায় সমুদ্রগামী জাহাজ৷ দেশের শীর্ষ পদে নারী৷ উদ্যোক্তা হিসেবেও নারীর অবস্থান সংহত হচ্ছে ক্রমশই৷ কিন্তু এতকিছুর পরও নারীর ক্ষমতায়ন কতটুকু হচ্ছে?\nবাংলাদেশে ১৯৮৬ সালের সাধারণ নির্বাচনে সরাসরি ভোটে মাত্র পাঁচজন নারী সংসদ সদস্য নির্বাচিত হন৷ বর্তমানে সংসদে ৬৯ জন নারী সদস্য রয়েছেন৷ এছাড়া মন্ত্রিসভায় নারী আছেন, প্রধানমন্ত্রী নারী, সাবেক প্রধানমন্ত্রী নারী, বিরোধী দলীয় নেতা নারী, এমনকি জাতীয় সংসদের স্পিকারও নারী৷\nঅডিও শুনুন 01:31\n‘নীতি নির্ধারণ ও নীতি বাস্তবায়নে নারীর প্রতিনিধিত্ব বাড়াতে হবে’\nবাংলাদেশে সরকারের নীতি নির্ধারণে মন্ত্রীদের পরই যাদের ভূমিকা, তারা হলেন সচিব৷ এই সচিব বা আমলারাই নীতি নির্ধারণ এবং নীতি বাস্তবায়নে মূল ভূমিকা পালন করেন৷ আর সেখানে নারীদের অবস্থান দেখলে সহজেই বোঝা যাবে নীতি নির্ধারণ এবং নীতি বাস্তবায়নে নারীর অবস্থান৷\nবর্তমান সরকারের প্রশাসনে সচিব পদমর্যাদায় কাজ করছেন মোট ৭৮ জন কর্মকর্তা৷ তাদের মধ্যে মাত্র সাত জন নারী সচিব৷ দুই জন ভারপ্রাপ্ত সচিব৷ সব মিলিয়ে বলা যায়, নারী সচিব রয়েছেন মাত্র নয় জন৷ শতকরা হিসেবে মাত্র ১১ ভাগ৷\nনারী নেত্রী অ্যাডভোকেট এলিনা খান বলেন, ‘‘ঘোরসওয়ার, তীরন্দাজ নারী আমাদের উৎসাহ দেয়৷ তারা অনেক কষ্ট করে উঠে এসেছেন৷ নারীরা এখন পুলিশ, সেনাবাহিনী, নৌ-বাহিনী এবং বিমান বাহিনীতেও ভালো করছেন৷ কিন্তু নারী শিক্ষার হার যেভাবে বাড়ছে, সেভাবে নীতি নির্ধারণ ও নীতির বাস্তবায়নে তাদের অংশগ্রহণ নেই৷ আর নারী যদি নীতি নির্ধারণে তার অবস্থান সংহত করতে না পারে, তাহলে নারীর ক্ষমতায়ন আশা করা যায় না৷''\nএবার কয়েকটি মন্ত্রণালয়ে নারী কর্মকর্তাদের হিসাব দিলে বিষয়টি আরো পরিষ্কার হয়ে যাবে৷ নারী দিবসে সংবাদমাধ্যমে প্রকাশিত তথ্য অনুযায়ী, জনপ্রশাসন মন্ত্রণালয়ে মোট ১৩৪ জন কর্মকর্তার মধ্যে নারী ৩৫ জন৷ মন্ত্রিপরিষদ বিভাগে ৬৭ জনের মধ্যে নারী কর্মকর্তা ১২ জন৷\nচিন্তা ও ভাষায় ভিন্নতা ()\nস্বরাষ্ট্র মন্ত্রণালয়ে ৫৭ জন কর্মকর্তার মধ্যে নারী ৯ জন৷ স্বাস্থ্য মন্ত্রণালয়ে ১১৬ কর্মকর্তার মধ্যে নারী ২৮ জন৷ ধর্ম মন্ত্রণালয়ে ২২ জনের মধ্যে নারী কর্মকর্তা তিনজন৷\nসংস্কৃতি মন্ত্রণালয়ের ২৬ জনের মধ্যে চার জন নারী কর্মকর্তা৷ শিক্ষা মন্ত্রণালয়ে ৬৫ কর্মকর্তার মধ্যে নারী ১৫ জন৷ প্রাথমিক ও গণশিক্ষা মন্ত্রণালয়ে মোট ৩৮ জনের মধ্যে নারী কর্মকর্তা ছয় জন৷ খাদ্য মন্ত্রণালয়ে ৪৬ জন কর্মকর্তার মধ্যে ১১ জন নারী৷ অন্যান্য মন্ত্রণালয়ের অবস্থা এরচেয়ে ভালো না৷ কোনো মন্ত্রণালয়েই নারীদের অবস্থান শতকরা ২০ ভাগের বেশি নয়৷\nসরকারি এবং আধা সরকারি প্রতিষ্ঠানে অনুমোদিত পদের সংখ্যা ১০ লাখ ৯৭ হাজার ৩৩৪টি৷ এর মধ্যে নারীর সংখ্যা ৮৩ হাজার ১৩৩, অর্থাৎ শতকরা ৭ দশমিক ৬ ভাগ৷ উপসচিব থেকে সচিব পদ পর্যন্ত নারীদের সংখ্যা গড়ে মাত্র ২ শতাংশ বা তারও কম৷ বিচার বিভাগে বিচারক পদের ১০ শতাংশ নারী হলেও হাইকোর্টে প্রধান বিচারপতি পদে এখনো নারীকে দেখা যায়নি৷\nএলিনা খানের মতে, ‘‘বাংলাদেশের শীর্ষ পদে এখন নারী৷ প্রধানমন্ত্রী নারী৷ রাজনীতিতেও নারীর উপস্থিতি লক্ষ্য করার মতো৷ কিন্তু এখানে একটি বিষয় বিবেচনায় নিতে হবে আর তা হলো, পদে নারী থাকলেই হবে না৷ দেখতে হবে, তিনি প্রকৃত অর্থেই নারীর প্রতিনিধিত্ব করেন কিনা৷নারী যদি হয় পুরুষন্ত্রের প্রতিনিধি, তাহলে সেটা তো আর নারীর ক্ষমতায়ন নয়৷''\n‘নারী যদি হয় পুরুষন্ত্রের প্রতিনিধি, তাহলে সেটা নারীর ক্ষমতায়ন নয়’\nবাংলাদেশ পরিসংখ্যান ব্যুরোর সর্বশেষ জরিপ অনুযায়ী, দেশের ৫ কোটি ৪১ লাখ কর্মজীবীর মধ্যে ১ কোটি ৬২ লাখ নারী৷ ক্ষুদ্র ও মাঝারি শিল্প উদ্যোক্তাদের মধ্যে নারীর সংখ্যা ১৬ হাজার ৬৯৭ জন৷ বিদেশে বিভিন্ন পেশায় কর্মরত ৭৬ লাখ প্রবাসীর মধ্যে ৮২ হাজার ৫৫৮ জন নারী৷ বৈদেশিক মুদ্রা আয়ের প্রধান খাত তৈরি পোশাক শিল্পের ৮০ ভাগ কর্মীই নারী৷ আর দেশের ৯০ শতাংশ ক্ষুদ্রঋণ ব্যবহারকারীও নারী৷\nমন্ত্রিপরিষদ বিভাগের সাবেক সচিব আলী ইমাম মজুমদার ডয়চে ভেলেকে বলেন, ‘‘নারী এগিয়েছে৷ কর্মজীবী নারী বাড়ছে৷ তবে সার্বিক বিচেনায় নীতি নির্ধারণে বা প্রশাসনে নারীর অংশগ্রহণ কম৷ কিন্তু তাদের অংশগ্রহণ বাড়ছে৷ অতীতে নারীকে নিরুৎসাহিত করা হতো, এখন উৎসাহিত করা হয়৷ পরিস্থিতি পাল্টাচ্ছে৷''\nআরেক প্রশ্নের জবাবে তিনি বলেন, ‘‘নীতি নির্ধারণ এবং নীতি বাস্তবায়নে নারীর প্রতিনিধিত্ব বাড়াতে হবে এবং তা বাড়ছে৷''\nবন্ধু, আপনার কী মনে হয়? বাংলাদেশে নীতি নির্ধারণে কতটা অংশ নিচ্ছে নারী? লিখুন নীচের ঘরে৷\nবিশ্বের প্রথম নারী প্রেসিডেন্ট, প্রথম নারী প্রধানমন্ত্রী\nবিশ্বের প্রথম নারী প্রেসিডেন্ট আর্জেন্টিনার ইসাবেল পেরন৷ সাবেক প্রেসিডেন্ট হুয়ান পেরনের তৃতীয় স্ত্রী ইসাবেল প্রথমে ভাইস প্রেসিডেন্টের দায়িত্ব পান৷ পরে ১৯৭৪ সালের ১লা জুলাই থেকে ১৯৭৬ সালের ২৪ মার্চ পর্যন্ত আর্জেন্টিনার প্রেসিডেন্টও ছিলেন৷ বিশ্বের প্রথম নারী প্রধানমন্ত্রী শ্রীলঙ্কার শ্রীমাভো বন্দরনায়েকে৷ তিন দফা (১৯৬০-৬৫, ১৯৭০-৭৭, ১৯৯৪-২০০০) দায়িত্বে ছিলেন তিনি৷ ওপরে তাঁরই ছবি৷\nহিমালয় কন্যা বিদ্যা ভান্ডারি\nঅবশেষে প্রথম নারী প্রেসিডেন্ট পেলো নেপাল৷ সাংসদ এবং ক্ষমতাসীন কমিউনিস্ট পার্টি অব নেপাল (সিপিএন-ইউএমএল) -এর ভাইস চেয়ারপারসন বিদ্যা ভাণ্ডারিকে প্রেসিডেন্ট পদে নির্বাচিত করেছে সে দেশের সংসদ৷ নেপালের রাষ্ট্রপতি এখন রাম বরণ যাদব৷ ২৪০ বছর রাজতন্ত্রের অধীনে থাকা দেশটির প্রথম রাষ্ট্রপতি তিনি৷ তাঁর কাছ থেকেই দেশের প্রথম নারী হিসেবে দায়িত্ব নেবেন ৫৪ বছর বয়সি বিদ্যা ভান্ডারি৷\nদক্ষিণ এশিয়ার প্রথম নারী প্রেসিডেন্ট\nদক্ষিণ এশিয়ার দেশগুলোর মধ্যে সবার আগে নারীকে প্রেসিডেন্ট করেছে ভারত৷ ২০০৭ সালে সে দেশের প্রথম নারী প্রেসিডেন্ট হন প্রতিভা পাতিল৷ ভারতের দ্বাদশ প্রেসিডেন্ট প্রতিভা ২০১২ সাল পর্যন্ত দায়িত্বে ছিলেন৷ তাঁর কাছ থেকেই দায়িত্ব নিয়েছেন বর্তমান প্রেসিডেন্ট প্রণব মুখার্জি৷ ছবিতে প্রতিভা পাতিলের কাছ থেকে প্রণব মুখার্জির দায়িত্ব নেয়ার মুহূর্ত৷\n১৪টি দেশে নারী প্রেসিডেন্ট\nএ মুহূর্তে ১৪ দেশের প্রেসিডেন্ট নারী৷ আর্জেন্টিনা, ব্রাজিল, সেন্ট্রাল আফ্রিকান রিপাবলিক, চিলি, ক্রোয়েশিয়া, কসোভো, লাইবেরিয়া, লিথুয়ানিয়া, মাল্টা, মরিশাস, স্যান মারিনো, দক্ষিণ কোরিয়া এবং সুইজারল্যান্ডের সঙ্গে বুধবার যোগ হলো নেপাল৷ ওপরের ছবিতে মরিশাসের বর্তমান প্রেসিডেন্ট আমিনা ফিরদাউস গারিব ফাকিম৷\nবাংলাদেশ এখনো অপেক্ষায়\nপ্রধানমন্ত্রী, স্পিকার, বিচারপতিসহ অনেক গুরুত্বপূর্ণ উচ্চ পদেই নারী পেয়েছে বাংলাদেশ৷ তবে এ পর্যন্ত ২০ জন রাষ্ট্রপতি পেলেও এ দায়িত্বে এখনো কোনো নারীকে দেখা যায়নি৷\nঅনন্য সুইডেন ও ফিনল্যান্ড\nনারীর ক্ষমতায়নে অনন্য এক নজির রেখেছে সুইডেন৷ ১৯৯৯ সালে সে দেশের মন্ত্রীপরিষদে পুরুষের চেয়ে নারী সদস্যই ছিল বেশি৷ ১১ জন নারীর বিপরীতে পুরুষ ছিলেন ৯ জন৷ এমনটি আগে কোনো দেশেই দেখা যায়নি৷ পরে ফিনল্যান্ডের মন্ত্রীপরিষদেও নারীর আধিক্য দেখা গেছে৷ ২০০৭ সালে ফিনল্যান্ডের মন্ত্রীপরষদের শতকরা ৬০ ভাগ সদস্যই ছিলেন নারী৷ ছবিতে সুইডেন ও ডেনমার্কের দুই নারী নেত্রী৷\nযারা অনেক পিছিয়ে\nবিশ্বের সব দেশ নারীর ক্ষমতায়নে কম-বেশি উদ্যোগী হলেও ব্রুনাই এ ক্ষেত্রে অনেক বেশি পিছিয়ে৷ মুসলিমপ্রধান দেশটিতে নারীকে এখনো উপমন্ত্রীর চেয়ে বড় দায়িত্ব দেয়া হয়নি৷ তবে এ মুহূর্তে অ্যাঙ্গোলা, ভুটান, কোমোরো আইল্যান্ড, কুক আইল্যান্ড, লেবানন, মঁসেরাত এবং সলোমন আইল্যান্ডই সবচেয়ে বেশি নারীবিমুখ৷ এই দেশগুলোর মন্ত্রীপরিষদ, এমনকি সংসদেও এই মুহূর্তে কোনো নারী নেই৷ছবিতে ব্রুনাইয়ের কয়েকজন নারী৷\nমালালা ও তাঁর প্রজন্ম\nসাম্প্রতিক সময়ে মৌলবাদ, জঙ্গিবাদ অনেক দেশেই মাথা চাড়া দিয়েছে৷ তবে শান্তির পথে, মানবতার পথে অধিকার প্রতিষ্ঠার লড়াইয়ে নারীর দৃপ্ত পদচারণাও দেখা যাচ্ছে৷ গত বছর (২০১৪) সবচেয়ে কম বয়সে নোবেল জয় করেছেন মালালা ইউসুফজাই৷ পাকিস্তানের খাইবার পাখতুন রাজ্য তাঁর জন্মস্থান৷ সেখানে হত্যার উদ্দেশ্যে তালেবান তাঁর ওপর হামলাও চালিয়েছিল৷ মৃত্যুর দুয়ার থেকে ফিরে এসে মালালা এখন প্রজন্মের মুক্তচিন্তার মুক্তির প্রতীক৷\nবদরুলের যাবজ্জীবন: খাদিজার চাচার আশা রায় বহাল থাকবে\nকলেজছাত্রী খাদিজা বেগম নার্গিসের উপর হামলা হওয়ার পাঁচ মাস পাঁচ দিন পর তাকে হত্যা চেষ্টার দায়ে বদরুল আলমের বিরুদ্ধে যাবজ্জীবন সাজার রায় দিয়েছে আদালত৷ রায়ে সন্তোষ প্রকাশ করেছেন খাদিজা৷ (08.03.2017)\n৩৬৫ দিনই নারীকে সম্মান দিতে হবে\n৮ মার্চ ছিল আন্তর্জাতিক নারী দিবস৷ এই উপলক্ষ্যে ডয়চে ভেলে থেকে প্রকাশিত বিভিন্ন প্রতিবেদনগুলো পড়ে পাঠকদের অনেকে নারী-পুরুষের সমান অধিকারের পক্ষে বিপক্ষে নানা মত তুলে ধরেছেন ফেসবুক পাতায়৷ (09.03.2016)\nএবারের নারী দিবসে বাংলাদেশের নারীদের প্রাপ্তি অনেক৷ সামাজিকভাবে নারীদের অধিকার প্রতিষ্ঠিত হয়েছে, পুরুষের সঙ্গে তাল মিলিয়ে সমাজের বিভিন্ন জায়গায় কাজ করছেন নারীরা৷ কখনো আবার যোগ্যতার বলে পুরুষদের নেতৃত্বও দিচ্ছেন নারী৷ (08.03.2016)\n‘পুরুষরা নারীদের যৌনাঙ্গচ্ছেদে বাধ্য করে'\nসোমবার ছিল যৌনাঙ্গচ্ছেদ বিরোধী বিশেষ আন্তর্জাতিক দিবস৷ এই দিনে জাতিসংঘ বিশ্বব্যাপী যৌনাঙ্গচ্ছেদ বন্ধের জোর আহ্বান জানায়৷ ডয়চে ভেলে তানজানিয়া আর গিনি-বিসাউয়ের উপর এই প্রতিবেদনটি করেছে৷ (11.02.2017)\nনারীর ক্ষমতায়নের পথে ঐতিহাসিক পদক্ষেপ নিল নেপাল৷ এই প্রথম নারী প্রেসিডেন্ট পেলো দক্ষিণ এশিয়ার দেশটি৷ বিদ্যা ভান্ডারি’র রাষ্ট্রপতি হওয়াকে উপলক্ষ্য করে সারা বিশ্বে নারীর ক্ষমতায়নের খণ্ডচিত্রটাও একটু দেখে নেয়া যাক৷ (29.10.2015)\n৮ই মার্চ আন্তর্জাতিক নারী দিবস৷ বহু ক্ষেত্রে নারীর সমাধিকার নিশ্চিত হয়নি ঠিকই, কিন্তু কিছু ক্ষেত্রে নারীরা এমনিতেই পুরুষদের চেয়ে পারদর্শী৷ জেনে নিন সেসবের কথা৷ (08.03.2017)\nকি-ওয়ার্ডস বিশ্ব, বাংলাদেশ, নারী, ক্ষমতায়ন, আন্তর্জাতিক নারী দিবস, আলী ইমাম মজুমদার, এলিনা খান, নারী নেত্রী\nনারীর সমতা: জরিপ ও বাস্তবতা 08.03.2016\nবাংলাদেশে নারী সমতার বিষয়টি আপাতদৃষ্টিতে সুখকর৷ জরিপ বা তথ্য-উপাত্তে রয়েছে তারই ইঙ্গিত৷ নারী শুধু পেশাগত কাজেই নয়, আসীন রাজনীতি ও সিদ্ধান্ত গ্রহণের মতো গুরুত্বপূর্ণ পদেও৷ কিন্তু শতকরা হিসেবে সেটা পুরুষের তুলনায় কতভাগ?\nদক্ষিণ এশিয়ায় সবার ওপরে বাংলাদেশ 08.03.2016\nবিশ্ব অর্থনৈতিক ফোরামের ‘বিশ্ব লিঙ্গবৈষম্য সূচক’ বলছে, নারী-পুরুষের ব্যবধান কমিয়ে আনার ক্ষেত্রে দক্ষিণ এশিয়ায় শীর্ষে রয়েছে বাংলাদেশ৷


Actress Janhvi Kapoors Stunning Swimsuit Makes Up For Being Late To The Maldives party rc, Janhvi Kapoor: মালদ্বীপে সুইমস্যুটে মোহময়ী জাহ্নবী ভাইরাল সোশ্যাল মিডিয়ায়! – News18 Bangla\nJanhvi Kapoor: মালদ্বীপে সুইমস্যুটে মোহময়ী জাহ্নবী ভাইরাল সোশ্যাল মিডিয়ায়!\nমালদ্বীপে সুইমস্যুটে মোহময়ী জাহ্নবী ভাইরাল সোশ্যাল মিডিয়ায়!\nসম্প্রতি নিউ ইয়র্ক থেকে মালদ্বীপে বেড়াতে গিয়েছেন 'রুহি' অভিনেত্রী জাহ্নবী। মালদ্বীপে বলিউডের ছুটি কাটাতে যাওয়া বলি সেলেবদের তালিকায় নতুন সংযোজন জাহ্নবী।\nLast Updated : April 08, 2021, 20:25 IST\n#মুম্বই: ইনস্টাগ্রামের ফ্যানেদের কী ভাবে চমকে দিতে হয় তা ভালোই জানেন অভিনেত্রী জাহ্নবী কাপুর। মালদ্বীপে বেড়াতে গিয়ে সেখান থেকে যে ছবিগুচ্ছ তিনি শেয়ার করেছেন সোশ্যাল মিডিয়ায় তাতেই ভাইরাল হয়েছেন শ্রীদেবী-কন্যা। সম্প্রতি নিউ ইয়র্ক থেকে মালদ্বীপে বেড়াতে গিয়েছেন 'রুহি' অভিনেত্রী জাহ্নবী। মালদ্বীপে বলিউডের ছুটি কাটাতে যাওয়া বলি সেলেবদের তালিকায় নতুন সংযোজন জাহ্নবী। বৃহস্পতিবার সন্ধেয় মালদ্বীপের নীল সমুদ্রে ভেসে বেড়ানোর জন্য তাঁর বেছে নেওয়া পোশাকের ঝলক সোশ্যাল মিডিয়ায় শেয়ার করেছেন নায়িকা।\nসেখানেই দেখা গিয়েছে, জাহ্নবী পরেছেন মেটালিক সুইমস্যুট। একাধিক ছবি শেয়ার করে জাহ্নবী ছবির বিবরণে লিখেছেন, 'চিত্রাভ'। ফ্যানেরা অনেকেই অবশ্যই তাঁর লুককেই 'চিত্রাভ' বলে বর্ণনা করেছেন। অনেকেই প্রশংসা করেছেন তাঁর ফিগারের। মুহূর্তে জাহ্নবীর সুইমস্যুটের ছবি ভাইরাল হয়েছে সোশ্যাল মিডিয়ায়। এরই সঙ্গে শাহরুখ-কাজলের 'ডিডিএলজে'-এর 'পালাট' মুহূর্ত তৈরি করে কিছুটা ফিল্মিও হয়েছেন নায়িকা। শেয়ার করেছেন 'পালাট' মুহূর্তের ছবিও।\nএদিন সকালেও মালদ্বীপ থেকে একাধিক ছবি পোস্ট করেছিলেন নায়িকা। কখনও সেলফি, কখনও আবার ব্রেক-ফাস্ট টেবিল থেকে নিজের মুড শেয়ার করেছেন জাহ্নবী। হলুদ পোশাকে তখনও নজর কেড়েছেন অভিনেত্রী। তবে মালদ্বীপে তিনি কাদের সঙ্গে বেড়াতে গিয়েছেন সে ব্যাপারে কিছু খোলসা করেননি অভিনেত্রী। ছবিতে অবশ্য একাধির রমণীকে দেখা গিয়েছে তাঁর সঙ্গে। কয়েকদিন আগেই বোন খুশি কাপুরের সঙ্গে নিউ ইয়র্কে বেড়াতে গিয়েছিলেন জাহ্নবী।\nকাজের দিক থেকে সদ্য রাজকুমার রাও ও বরুণ শর্মার সঙ্গে 'রুহি'-তে কাজ করেছেন জাহ্নবী। এর পরে বহু ছবি রয়েছে তাঁর হাতে। 'দোস্তানা ২', 'গুড লাক জেরি' ছবিতে দেখা যাবে জাহ্নবীকে। ২০১৮ সালে 'ধড়ক' ছবি দিয়ে বলিউডে পা রেখেছিলেন তিনি। নেটফ্লিক্সের 'ঘোস্ট স্টোরিজ'-এ কাজ করেও দর্শকের মন পেয়েছেন জাহ্নবী।\nFirst published: April 08, 2021, 20:25 IST


2020-05-25 12:39:19 cri\nচলতি বছর বাংলাদেশের প্রতিষ্ঠাতা বঙ্গবন্ধু শেখ মুজিবুর রহমানের শততম জন্মবার্ষিকী। এ উপলক্ষ্যে আমরা প্রতি সপ্তাহে বঙ্গবন্ধুর বই 'আমার দেখা নয়াচীন' উপস্থাপন করছি। আজকের আসরের শুরুতেই থাকবে বঙ্গবন্ধুর গ্রন্থ থেকে পাঠ। তা ছাড়া, ২২ মে থেকে ২০২০ সালের দুই অধিবেশন শুরু হয়েছে,এনপিসি ও সিপিপিসিসি'র এই দুটি অধিবেশন চীনা মানুষের জীবনযাপনের উন্নয়নে গুরুত্বপূর্ণ ভুমিকা পালন করে থাকে।তবে চলতি বছরের এ অধিবেশন অন্য বছরের তুলনায় আড়াই মাস পিছিয়ে গেছে।আজকের অনুষ্ঠানে এবার দুই অধিবেশনের কয়েকটি গুরুত্বপূর্ণ ইস্যু নিয়ে তথ্য তুলে ধরবো।\nঅনুষ্ঠানের শুরুতে বঙ্গবন্ধুর বই 'আমার দেখা নয়াচীন' থেকে পড়ে শোনাচ্ছি। ....\nকোভিড-১৯ মহামারী প্রতিরোধে অব্যাহত প্রচেষ্টা\nকোভিড-১৯ মহামারী চীনে ছড়িয়ে পড়ার পর থেকে কেন্দ্রীয় সরকার তার প্রতিরোধক কাজের ওপর অতি গুরুত্ব দেয়। চীনা প্রেসিডেন্ট সি চিন পিংয়ের নেতৃত্বে চীনা জনগণের কঠোর সংগ্রামের মাধ্যমে মহামারী কার্যকরভাবে নিয়ন্ত্রণও করা হয়েছে। তবে বিভিন্ন দেশে মহামারী পরিস্থিতি এখনও ভয়ঙ্কর। সেসব দেশে আক্রান্ত ও মৃতের সংখ্যা দিন দিন বাড়ছে। বিশেষজ্ঞদের গবেষণা অনুসারে, কোভিড-১৯ ভাইরাস খুব সম্ভবত দীর্ঘকালের মতো টিকে থাকবে এবং সাময়িকভাবে কিছু কিছু এলাকায় দ্রুত ছড়িয়ে পড়বে। তাই এ ভাইরাস ঠেকাতে দীর্ঘকালীন প্রস্তুতি নিতে হবে।\nচীনের 'দুই অধিবেশন' সাধারণত মার্চ মাসের প্রথম সপ্তাহে বেইজিংয়ে আয়োজিত হয়। তবে এ বছর কোভিড-১৯ মহামারীর কারণে আড়াই মাস পিছিয়ে দেওয়া হয়। এবারের দুই অধিবেশনের একটি আলোচ্য বিষয় হচ্ছে: চীনে মহামারীপরবর্তি জনস্বাস্থ্য ব্যবস্থা সম্পূর্ণকরণ এবং মহামারী প্রতিরোধে আন্তর্জাতিক সহযোগিতায় চীনের অংশগ্রহণ।\nদুই অধিবেশনের আগে সিপিপিসিসি'র সদস্য, হুয়াচুং বিজ্ঞান প্রযুক্তি বিশ্ববিদ্যালয়ের সিয়েহ্য হাসপাতালের প্রধান ডক্টর হু ইয়ু বলেন, বর্তমানে মহামারী প্রতিরোধে চ্যালেঞ্জের সম্মুখীন বিশ্ব। তাই চীনের বিভিন্ন প্রদেশে মহামারীর পুনরাবৃত্তি ও বিদেশ থেকে আক্রান্তদের চীনে প্রবেশসংক্রান্ত সমস্যা মোকাবিলায় বিভিন্ন পদক্ষেপ নিতে হবে।\nএবার মহামারীর সময় চীনের সংশ্লিষ্ট পূর্বাভাস ও নিয়ন্ত্রণ ব্যবস্থা এবং জনস্বাস্থ্য খাতের দুর্বলতা প্রতিফলিত হয়েছে। দুই অধিবেশন চলাকালে সংশ্লিষ্ট দুর্বলতা পূরণ করা এবং মহামারীর পূর্বাভাস দক্ষতা ও জনস্বাস্থ্য মোকাবিলা ব্যবস্থা উন্নত করা নিয়ে আলোচনা করা হবে।\nচলতি বছরে চীনের অর্থনৈতিক ও সামাজিক উন্নয়নের লক্ষ্যমাত্রা কী হবে?\nবর্তমানে বিশ্বের বিভিন্ন দেশে মহামারীর বিস্তার এখনো চলছে এবং বৈশ্বিক অর্থনীতির ওপর আঘাতও স্পষ্ট থেকে স্পষ্টতর হচ্ছে। এ অবস্থায় বিশ্বের অর্থনীতি উন্নয়নের বহু চ্যালেঞ্জের ও ঝামেলার সম্মুখীন। জটিল পরিস্থিতির প্রেক্ষাপটে অর্থনীতি স্থিতিশীল করা এবং গণজীবিকা নিশ্চিত করা হবে মূল উদ্দেশ্য। তাই চলতি বছরের কর্মবিবরণীতে জিডিপি'র প্রবৃদ্ধির হার, কর্মসংস্থান, নাগরিকদের আয় এবং পরিবেশ সংরক্ষণসহ বিভিন্ন বিষয় গুরুত্ব পাচ্ছে। বর্তমানে চীনের অর্থনীতির ওপর চাপ বেশি। বছরের প্রথম তিন মাসে জিডিপি'র পরিমাণ গত বছরের একই সময়ের তুলনায় ৬.৮ শতাংশ হ্রাস পেয়েছে। যদিও পরিস্থিতি কঠোর, তবে দীর্ঘকাল ধরে চীনের অর্থনীতির সুষ্ঠু উন্নয়নের প্রবণতা অব্যাহত থাকবে বলে আশা করা যায়।\nএ সম্পর্কে চীনের রাষ্ট্রীয় পরিষদের গবেষণা কেন্দ্রের সামষ্টিক অর্থনীতি গবেষণা বিভাগের গবেষক চাং লি ছুন বলেন, দুই অধিবেশন চলাকালে অভ্যন্তরীণ চাহিদা সম্প্রসারণ করা, স্থিতিশীলতা বজায় রেখে অগ্রগতি অর্জন করা, এবং রপ্তানিকে উত্সাহ দেওয়াসহ বিভিন্ন পদ্ধতিতে অর্থনীতির উন্নয়নে কাজ করা হবে। সরকারি কার্যবিবরণীর ইতিবাচক ও ধারাবাহিক নীতিমালা আশাব্যঞ্জক।\nদারিদ্র্যবিমোচনের লক্ষ্যমাত্রা কিভাবে অর্জিত হবে?\n২০২০ সাল চীনের দারিদ্র্যমুক্তির চূড়ান্ত বর্ষ। এখন পর্যন্ত দেশের ৫২টি জেলা, ২৭০৭টি গ্রাম ও ৫৫ লাখ ১০ হাজার লোক দারিদ্র্যমুক্ত হয়নি। এদের মধ্যে ১১১৩টি গ্রাম চরম দরিদ্র। সবচেয়ে দরিদ্র লোকদের দারিদ্র্যবিমোচনের চ্যালেঞ্জ অনেক বড়, তাই মহামারীর প্রেক্ষাপটে এসব লোকদের সহায়তা দেওয়া অতি গুরুত্বপূর্ণ।\nকম সময়ের মধ্যে বড় চাপের সম্মুখীন হয়ে কিভাবে দারিদ্র্যমুক্তির লক্ষ্যমাত্রা অর্জন করা হবে? এর জন্য সিপিপিসিসি ও এনপিসি'র সদস্যদের পরামর্শ প্রয়োজন। এ সম্পর্কে চীনের দারিদ্র্যবিমোচন গবেষণাগারের মহাপরিচালক ওয়াং সান কুই বলেন, চীনের দারিদ্র্যবিমোচন পরিকল্পনা সংশ্লিষ্ট পদক্ষেপ অনুসারে বাস্তবায়িত হয়। শিল্প উন্নয়নের মাধ্যমে দারিদ্র্যমুক্তি হবে কার্যকর পদ্ধতি। এর সাথে সাথে কিভাবে দারিদ্র্যমুক্ত লোকদের জীবনমান নিশ্চিত করা যায় এবং পুনরায় দরিদ্র হওয়া ঠেকানো যায়, সেটাও অতি গুরুত্বপূর্ণ।\nকিভাবে সার্বিক সচ্ছল সমাজ গড়ে তোলা যাবে?\n২০২০ সাল চীনের ত্রয়োদশ পাঁচশালা পরিকল্পনা ও সার্বিক সচ্ছল সমাজ গড়ে তোলার গুরুত্বপূর্ণ বর্ষ। চীনের দুই শতাধিক লক্ষ্যমাত্রা অর্জনে দুই অধিবেশনের সদস্যরা ব্যাপক পরামর্শ দিয়েছেন।\nগুরুত্বপূর্ণ ও বড় ঝুঁকি মোকাবিলা করা, নির্দিষ্টভাবে দারিদ্র্যবিমোচন ও দূষণ নিয়ন্ত্রণ করা হবে সার্বিক সচ্ছল সমাজের প্রয়োজনীয় চাহিদা এবং গুণগত মান উন্নয়নের প্রয়োজনীয় পদক্ষেপ। পরিবেশ সংরক্ষণের সাথে গণজীবিকার ঘনিষ্ঠ সম্পর্ক রয়েছে, যা সামাজিক ও অর্থনৈতিক টেকসই উন্নয়নের ভিত্তি। বর্তমানে দূষণ নিয়ন্ত্রণের যুদ্ধ চলছে। পরিবেশ সংরক্ষণ মন্ত্রণালয়ের পরিসংখ্যান থেকে জানা গেছে, গত বছরের জানুয়ারি থেকে অক্টোবর মাসের মধ্যে চীনের বিভিন্ন এলাকার পানি ও বায়ুর মান ২০১৮ সালের তুলনায় কিছুটা উন্নত হয়।\nসার্বিক সচ্ছল সমাজ গড়ে তোলা শুধু অর্থনৈতিক উন্নয়ন, বিজ্ঞান ও প্রযুক্তির অগ্রগতি এবং জনগণের বার্ষিক আয় বৃদ্ধি নয়, বরং ব্যক্তিগত অধিকার সংরক্ষণ ও সাংস্কৃতিক জীবন উন্নয়নসহ বিভিন্ন বিষয়ও এর অন্তর্ভুক্ত। এ সম্পর্কে চীনা কমিউনিস্ট পার্টির কেন্দ্রীয় একাডেমির অধ্যাপক সিন মিং বলেন, আবাসন, প্রবীণদের পেনশন, শিক্ষা, চিকিত্সাসহ বিভিন্ন বিষয় চীনাদের কাছে গুরুত্বপূর্ণ। এসব বিষয় দুই অধিবেশনের সদস্যদের আলোচনার বিষয়ও বটে।\nচতুর্থদশ পাঁচশালা পরিকল্পনা প্রণয়নে অবশ্যই সার্বিক সচ্ছল সমাজ গড়ে তোলার বিষয়টি গুরুত্ব পাবে। এ পাঁচ বছরের পরিকল্পনায় গভীর সংস্কার, গুণগত মান উন্নয়ন ও টেকসই উন্নয়নের বিষয় যুক্ত করা হবে।\nগণজীবিকার উন্নয়ন কিভাবে নিশ্চিত করা যাবে?\nচলতি বছর কোভিড-১৯ মহামারীর প্রেক্ষাপটে গণজীবিকার মান প্রত্যেক নাগরিকদের জন্য অতি গুরুত্বপূর্ণ ব্যাপার। কর্মসংস্থানের চাপও বেশি। চলতি বছর চীনের বিশ্ববিদ্যালয়ের স্নাতকদের সংখ্যা ৮৭.৪ লাখেরও বেশি হবে, যা ইতিহাসের নতুন রেকর্ড সৃষ্টি করেছে। তবে মহামারীর প্রভাবে অনেক কোম্পানির কর্মী নিয়োগের হার হ্রাস পেয়েছে। এমন পরিস্থিতিতে কিভাবে নিম্ন বেতনের লোকদের জীবনমান নিশ্চিত করা যায়, তা চীন সরকারের জন্য বড় চ্যালেঞ্জ। এ সম্পর্কে চীনের গণনিরাপত্তা বিশ্ববিদ্যালয়ের অধ্যাপক স্যু চিয়ান কুয়াং বলেন, গণজীবিকার বিষয় সবচেয়ে গুরুত্বপূর্ণ। কর্মসংস্থান পরিস্থিতি স্থিতিশীল রাখা কেন্দ্রীয় সরকারের মূল উদ্দেশ্য। ইতোমধ্যেই কর কমানো, ক্ষুদ্র শিল্পপ্রতিষ্ঠানকে ঋণ দেওয়া, স্নাতকদের কর্মসংস্থানের সুযোগ সৃষ্টির মতো পদক্ষেপ নেওয়া হয়েছে। তা ছাড়া, চিকিত্সার খরচ কমিয়ে দেওয়া, বীমাব্যবস্থা সম্পূর্ণ করা, এবং শিশুদের বাধ্যতামূলক শিক্ষাগ্রহণ নিশ্চিত করাসহ বিভিন্ন বিষয় নিয়ে আলোচনা করবেন সদস্যরা।\nজটিল আন্তর্জাতিক পরিস্থিতি ও চীন\nমহামারীর কারণে আন্তর্জাতিক অর্থনীতির দুর্বলতা স্পষ্ট হয়ে উঠেছে; মন্দার হুমকি স্পষ্ট। চীনের বিরুদ্ধে মিথ্যা অভিযোগ ও পাশ্চাত্য গণমাধ্যমের বিকৃত সমালোচনা, বাণিজ্যের সংরক্ষণবাদসহ নানা সমস্যা দেখা যাচ্ছে। এমন পরিস্থিতিতে কিভাবে আন্তর্জাতিক সম্পর্ক মোকাবিলা করবে চীন? এ সম্পর্কে সিপিপিসিসি'র সদস্য চীনা কমিউনিস্ট পার্টির কেন্দ্রীয় একাডেমির অধ্যাপক চাং চান বিন বলেন, ঐক্যবদ্ধভাবে মতভেদ ও পক্ষপাত নির্মূল করা, মানবজাতির অভিন্ন লক্ষ্যের কমিউনিটির চিন্তাধারায় সমস্যা মোকাবিলা করা, এবং আন্তর্জাতিক সহযোগিতা জোরদার করা চীনের মূল পদক্ষেপ। যদিও আন্তর্জাতিক পরিস্থিতি জটিল, তবে স্থিতিশীলভাবে মহামারী প্রতিরোধ করার সাথে সাথে অর্থনৈতিক ও সামাজিক উন্নয়ন নিশ্চিত করতে হবে চীনকে। এতে বিশ্বও উপকৃত হবে।


পরীক্ষার্থী সেজে জামিন চেয়ে ছাত্রলীগ নেতা ধরা – সংবাদ চলমান\nপ্রচ্ছদ/সারাদেশ/রাজশাহী সংবাদ/পরীক্ষার্থী সেজে জামিন চেয়ে ছাত্রলীগ নেতা ধরা\nপরীক্ষার্থী সেজে জামিন চেয়ে ছাত্রলীগ নেতা ধরা\nচলমান ডেস্ক: পরীক্ষার্থী দেখিয়ে জামিন চেয়ে ধরা পড়েছেন চাঁদাবাজির মামলায় গ্রেফতার রাজশাহী কলেজ ছাত্রলীগ নেতা নাইমুল হাসান নাঈম। আদালতে তার দাখিল করা পরীক্ষা সংক্রান্ত কাগজপত্র ভুয়া প্রমাণিত হয়েছে।\nফলে গত ২৯ ফেব্রুয়ারি থেকে শুরু হওয়া জাতীয় বিশ্ববিদ্যালয়ের অনার্স চতুর্থ বর্ষের পরীক্ষায় বসা হয়নি নাঈমের। তাকে পরীক্ষার্থী দেখিয়ে গত ২৭ ফেব্রুয়ারি মেট্রোপলিটন ম্যাজিস্ট্রেট সাদেকীন হাবীব বাপ্পীর আদালতে জামিন আবেদন করা হয়।\nএরপর ব্যবস্থা নিতে রাজশাহী কলেজ ও রাজশাহী কেন্দ্রীয় কারাগার কর্তৃপক্ষকে নির্দেশ দেন আদালত। এরপর কারা কর্তৃপক্ষ তার পরীক্ষা সংক্রান্ত নথিপত্র রাজশাহী কলেজে যাচাই-বাছাইয়ে পাঠালে ধরা পড়ে জালিয়াতির ঘটনা।\nআদালতে দাখিলকৃত নথিতে নাঈমকে রাজশাহী কলেজের ইসলামের ইতিহাস ও সংস্কৃতি বিভাগের অনার্স ৪র্থ বর্ষের পরীক্ষার্থী দেখানো হয়েছে। তার পরীক্ষার কেন্দ্র (২০৮) সরকারি সিটি কলেজ। তার রোল নম্বর- ৬১৯৯০৫৮, নিবন্ধন নম্বর-১২১৩২৩২৯৫৬২ এবং শিক্ষাবর্ষ ২০১৩-২০১৪। কিন্তু আদালতে দাখিলকৃত রেজিস্ট্রেশন কার্ডের কিউআর কোর্ড স্ক্যান করে দেখা যায়, এই নথিপত্র ইসলামের ইতিহাস ও সংস্কৃতি বিভাগের ২০১৫-১৬ শিক্ষাবর্ষের শিক্ষার্থী রাশেদুল ইসলামের।\nখোঁজ নিয়ে জানা গেছে, কলেজ ছাত্রলীগের সদস্য রাশেদুল ইসলাম নাঈমের অনুসারী। কলেজ ছাত্রাবাসের বীরশ্রেষ্ঠ মোস্তফা কামাল-ব্লক নিয়ন্ত্রণ করেন রাশেদুল। তার বিরুদ্ধেও রয়েছে ছাত্রলীগের নাম ভাঙিয়ে অপকর্মে জড়ানোর অভিযোগ।\nএদিকে রাজশাহী কলেজ প্রশাসনের রেকর্ড অনুযায়ী, নাইমুল হাসান নাঈমের প্রকৃত নাম মো. নাইমুল হাসান। তিনি কলেজের ২০১২-১৩ শিক্ষাবর্ষে ইসলামের ইতিহাস ও সংস্কৃতি বিভাগে ভর্তি হন।\nঅনার্স প্রথম বর্ষে নিয়মিত শিক্ষার্থী ছিলেন নাঈম। প্রথম ও দ্বিতীয় বর্ষ সম্পন্ন করার পর তিনি অনিয়মিত হয়ে পড়েন। পরে তার রেজিস্ট্রেশনের মেয়াদ শেষ হয়ে যায়। তবে বিশেষ বিবেচনায় তাকে শেষবারের মতো ২০১৮ সালের অনার্স ৩য় বর্ষ (বিশেষ) পরীক্ষার ফরম পূরণের সুযোগ দেয় জাতীয় বিশ্ববিদ্যালয়। সেইবার তিনি অনিয়মিত পরীক্ষার্থী হিসেবে ফরম পূরণ করেন। কিন্তু এই পরীক্ষার সমময়সূচী এখনো নির্ধারণ হয়নি।\nজানতে চাইলে রাজশাহীর সিনিয়র জেল সুপার গিয়াস উদ্দিন বলেন, বিজ্ঞ আদালতের প্রেরিত পত্রের আদেশে নাইমুল হাসানকে ২০১৯ সালের চতুর্থ বর্ষ অনার্স পরীক্ষার পরীক্ষার্থী হিসেবে দেখানো হয়েছে। কারাগারে তার পরীক্ষা নেয়ার আদেশ পেয়ে রেজিস্ট্রেশন কার্ড, প্রবেশপত্র যাচাইয়ে পাঠানো হয়েছিলো। কিন্তু কলেজ বা কেন্দ্র সচিবের তরফ থেকে এখনো এই সংক্রান্ত চিঠি আসেনি। ফলে সে পরীক্ষার্থী কিনা নিশ্চিত না হওয়ায় তার আর পরীক্ষা নেয়া যায়নি।\nএদিকে জালিয়াতির বিষয়টি নিশ্চিত করেছেন রাজশাহী কলেজের অধ্যক্ষ প্রফেসর মহা. হবিবুর। তিনি বলেন, কারাগার থেকে তার যেসব কাহজপত্র যাচাইয়ের জন্য পাঠানো হয়েছে সেগুলো ভুয়া। বিষয়টি চিঠি দিয়ে জানানো হয়েছে কারা কর্তৃপক্ষকে। তারাই এনিয়ে ব্যবস্থা নেবে।\nএ বিষয়ে জানতে চাইলে কথা বলতে অপারগতা প্রকাশ করেন কেন্দ্র সচিব ও রাজশাহী সিটি কলেজের অধ্যক্ষ প্রফেসর সানাউল্লাহ্ শেখ।\nউল্লেখ্য, কোচিং সেন্টারে চাঁদাবাজি ও ভাঙচুরের মামলায় ২৬ ফেব্রুয়ারি গ্রেফতার হন রাজশাহী কলেজ ছাত্রলীগের সাধারণ সম্পাদক নাইমুল হাসান নাঈম। ওই দিনই তাকে জেলহাজতে পাঠানো হয়েছে। এই মামলায় গ্রেফতার করা হয় তার আরেক সহযোগীকেও। কিন্তু ওই মামলায় পলাতক বাকি ৫ আসামি। তাদের গ্রেফতারের চেষ্টা চালাচ্ছে পুলিশ।\nফেব্রুয়ারি থেকে রাজশাহীতে বাড়ছে পানির দাম\nতাহেরপুরে ভাষাশহীদদের প্রতি বিনম্র শ্রদ্ধা নিবেদন\nরাজশাহী নগরীতে সুদ ব্যবসায়ীর হামলায় নারীসহ আহত-৩: আটক শহরবানু\nসাংবাদিকদের সংবাদ সংগ্রহ করতে নিষেধ করলেন এস আই মাহফুজ\nকরোনা প্রতিরোধে মানুষের পাশে দাড়ালেন জননেতা সুমন


মিন্নিকে জামিন দিয়েছে হাইকোর্ট - Portugal Bangla News\nমিন্নিকে জামিন দিয়েছে হাইকোর্ট\nবরগুনার চাঞ্চল্যকর রিফাত শরীফ হত্যা মামলায় তার স্ত্রী আয়েশা সিদ্দিকা মিন্নিকে দুই শর্তে স্থায়ী জামিন দিয়েছে হাই কোর্ট। জামিন প্রশ্নে এক সপ্তাহ আগে জারি করা রুল যথাযথ ঘোষণা করে বিচারপতি এম ইনায়েতুর রহিম ও বিচারপতি মো. মোস্তাফিজুর রহমানের সমন্বয়ে গঠিত হাই কোর্ট বেঞ্চ গতকাল এ রায় দেয়। জামিনের শর্তে হাই কোর্ট বলেছে, মিন্নি তার বাবার জিম্মায় থাকবেন এবং গণমাধ্যমের সামনে কোনো কথা বলতে পারবেন না। এ রায়ে মর্মাহত উল্লেখ করে নিয়মিত লিভ টু আপিল দাখিলের কথা জানিয়েছেন রাষ্ট্রপক্ষের আইনজীবী।\nএদিকে রায়ের পর্যবেক্ষণে বরগুনার পুলিশ সুপার মো. মারুফ হোসেনের বিষয়ে হাই কোর্ট বলেছে, মিন্নি দোষ স্বীকার করেছেন মর্মে যে বক্তব্য তিনি দিয়েছেন, তা শুধু অযাচিত, অনাকাক্সিক্ষত নয়, বরং সুষ্ঠু ও নিরপেক্ষ তদন্তের পরিপন্থী। তদন্ত চলমান থাকায় এ বিষয়ে আদালত কোনো সিদ্ধান্ত না দিলেও সময়মতো এসপির বিরুদ্ধে ব্যবস্থা গ্রহণের আইজিপিকে বলেছে আদালত। এ ছাড়া তদন্ত পর্যায়ে পুলিশের ব্রিফিং নিয়ে নীতিমালা করতে স্বরাষ্ট্র মন্ত্রণালয় ও আইজিপিকে নির্দেশ দিয়েছে হাই কোর্ট।\nগতকাল মিন্নির পক্ষে শুনানি করেন অ্যাডভোকেট জেড আই খান পান্না ও মাক্কিয়া ফাতেমা ইসলাম। রাষ্ট্রপক্ষে জামিন আবেদনের বিরোধিতা করেন ডেপুটি অ্যাটর্নি জেনারেল মো. সারোয়ার হোসেন বাপ্পী। শুনানির সময় বরগুনার আদালতে মিন্নির আইনজীবী ও জেলা বারের সাধারণ সম্পাদক অ্যাডভোকেট মাহাবুবুল বারী আসলামও হাই কোর্টে উপস্থিত ছিলেন।\nমেয়ের জামিন হওয়ায় আদালতে উপস্থিত মিন্নির বাবা মোজাম্মেল হোসেন কিশোর তাৎক্ষণিক প্রতিক্রিয়ায় সাংবাদিকদের বলেন, ‘আমি খুব খুশি যে ন্যায়বিচার প্রতিষ্ঠিত হয়েছে। দুষ্কৃতকারীরা যেগুলো করছে, এগুলো সব জনসমক্ষে প্রচার পেয়েছে।\nপ্রাথমিকভাবে ক্ষেপণাস্ত্র পরীক্ষা চালাচ্ছে পাকিস্তান\n১০ লাখ ভারতীয় ওয়ার্ক পারমিট ছাড়া বাংলাদেশে কাজ করছে


কপক নির্দেশক, ট্রেডারদেরকে পর্যালোচনা\nএপ্রিল 26, 2018 ট্রেড বাইনারি বিকল্প দালাল লেখক নাজমুল দেওয়ান 5902 দর্শকরা\nপ্রত্যেক কাজের সফলতার মুল হল একটি ভালো প্ল্যানিং। ফরেক্স মার্কেটে ও ভালো ট্রেডার যারা তাদের সফলতার মুলে রয়েছে একটা কপক নির্দেশক প্রপার ট্রেডিং প্ল্যান। আপনি অনেক কিছুই জানেন এবং ভালো ট্রেড করেন কিন্তু আপনার ট্রেডগুলো যদি কোন পরিকল্পনা মাপিক না হয় তাহলে অনেক ক্ষেত্রেই আপনাকে বেগ পেতে হয়। একটি সঠিক ট্রেডিং প্ল্যান আপনাকে আপনার লক্ষ্য পৌছাতে একটি সুন্দর ও সুশৃঙ্খল নির্দেশনা প্রদান করে।\nকপক নির্দেশক - ফরেক্স\nযথার্থ ইলেক্ট্রনিক্স - মার্কিন যুক্তরাষ্ট্র MEAS সেন্সর বিশ্বের নেতৃস্থানীয় MEMS উত্পাদন প্রযুক্তি, বিভিন্ন ধরণের সেন্সর উত্পাদন বিশেষজ্ঞ। পণ্য বিস্তৃত পরিসীমা উচিত এখানের কাজ গুলো খুবই ছোট এবং সাধারন। যেমন, দুইটি ফেসবুক পেজে লাইক দিলেন, একটা ইউটিউব চ্যানেলে সাবস্ক্রাইব করলেন, অথবা ছোট একটা আর্টিকেল লিখে দিলেন। এর জন্য আপনি অর্থ পেয়ে যাবেন। তবে মাইক্রোওয়ার্কার্স দিয়ে আপনি কখনোই ক্যারিয়ার গড়তে পারবেন না। একেবারে বেসিক অবস্থার জন্যই কপক নির্দেশক এই সাইটটির মাধ্যমে আপনি আয় করতে পারবেন।\n“ইন্টারনেট জুয়া লুকানো বিপদ ‘শীর্ষক তার উপসম্পাদকীয়তে সুদীর্ঘ বক্তৃতা ওয়েলিংটন এটি আবার ঈসাকে … কপক নির্দেশক আরো বিপজ্জনক আসক্তি এবং জুয়া অন্যান্য তুলনায় অন্যায্য যে অনলাইন gamblers” কিভাবে করি “যে সাধারণ CSIG লাইন push করা, এবং Adelson জমি ক্যাসিনো উদাহরণ. শেয়ার ব্যবস্থাপনা সহজতর করা হয়েছে। NFSv4 এখন NFS শেয়ারগুলির জন্যও সমর্থিত।\nএকজন: যে জন্য কোন প্রয়োজন নেই. ফরেক্স ভিন্ন, ফরেক্স বক্স সংকেত অবিকল নিদিষ্ট সময়ে তৈরি হয়.\n24 বিকল্পটি ব্যবসায়ীর এবং ব্যবসায়িক অংশীদারের পক্ষ থেকে শিল্পে একটি ইতিবাচক খ্যাতিমান একটি বিশ্বস্ত ব্রোকার। 24 অপশন বাইনারি ট্রেডিং শিল্পের সেরা স্বনামধন্য একটি এবং BinaryOptionsBlacklist দ্বারা ভাল বিশ্বস্ত। com, শীর্ষ বাইনারি বিকল্প পরামর্শদাতা এক। >> লাইসেন্স ফি: ট্রেড লাইসেন্সের ফী নির্ভর করে সাধারনত ব্যবসায়ের ও আকার ধরনের উপর। একমাত্র মালিকাধীন প্রতিষ্ঠানের জন্য এক প্রকার ফী, আবার যৌথ মালিকানাধীন প্রতিষ্ঠানের জন্য অন্য রকম। সাধারণত লাইসেন্স ফি সর্বনিম্ন ২০০ থেকে সর্বোচ্চ ২৬ হাজার টাকা পর্যন্ত হয়ে থাকে। কোন প্রতিষ্ঠানের জন্য ফী কেমন হবে তা জানার একমাত্র উপায় হল রাজস্ব অফিসে গিয়ে প্রয়োজনীয় কাগজপত্র জমা দিয়ে জেনে নেয়া। কেননা এই ফী রাজস্ব বোর্ড নির্ধারন করে দাখিলকৃত কাগজপত্র পর্যালোচনা করে। তবে একটি ফি নির্ধারিত তা হলো সাইনবোর্ড ফি। লাইসেন্স ফি যত হবে তার ৩০% হারে সাইনবোর্ড ফি দিতে হবে।\nঅধিদপ্তরের কপক নির্দেশক কার্যবলী, পরিচালনা নীতি সম্পর্কে দিক নির্দেশনা প্রদান এবং প্রয়োজনে কৃষি মন্ত্রণালয়ের সহযোগিতা গ্রহণ। সর্বাধিক ডাক্তাররা ব্যথা হত্যাকাণ্ড এবং অ প্রদাহজনক ওষুধকে নির্দেশ করে যখন তারা ব্যথা, তীব্রতা এবং বাতের সাথে সম্পর্কিত অস্বস্তি আচরণ করে। আপনি সম্ভবত সম্পর্কে উদ্বিগ্ন হতে পারে .\nযদি আপনি কোন প্রতিষ্ঠনের কর্ণধার ও হয়ে থাকেন, তাহলেও এটি মেনে চলবেন। অধীনস্থদের কে মাঝে মাঝেই আনন্দ বিনোদনের সুযোগ করে দেবেন। এতে সবার মধ্যে কর্ম স্পৃহা আরো বেড়ে যাবে। যার ফলে আপানর ব্যবসার লাভও হবে দ্বিগুণ। এই সময় বিয়ারিশ ক্রসওভার মাসে মাসের শেষে ঘটতে পারে, যদি বিটকয়েন 7000 ডলারের একটি চিহ্ন থেকে অব্যাহত থাকে। এটি একটি গভীর বিক্রয় সম্ভব হবে - 5000 ডলারের চিহ্ন।\nকোনও প্রোগ্রাম বা প্রক্রিয়া সিস্টেম ফাইলগুলি অ্যাক্সেস করার চেষ্টা করছে তা কপক নির্দেশক আমাদের জানাতে "দশ" -এ অ্যাকাউন্ট নিয়ন্ত্রণ প্রয়োজন। স্বাভাবিকভাবেই, পিসিকে দূষিত সফ্টওয়্যারের ক্রিয়াকলাপ থেকে রক্ষা করার জন্য এটি প্রয়োজনীয়। প্রাথমিকভাবে, ইউএসি কাজ করে এবং অপারেটিং সিস্টেম ব্যাহত করতে পারে এমন কোনও সফ্টওয়্যার ক্রিয়া নিশ্চিত করার জন্য জিজ্ঞাসা করে। কিন্তু সব ব্যবহারকারী এই নিয়ন্ত্রণের মত নয়, এবং তারপর প্রশ্ন উঠেছে - কীভাবে উইন্ডোজ 10 এ ইউএসি নিষ্ক্রিয় করবেন? আমরা এই নিবন্ধে আলোচনা করব, এবং নীচের একটি বিষয় আপনি এই বিষয়ে একটি ভিডিও পাবেন। এই প্রকল্প দেশব্যাপী ১১ থেকে ১৬ বছর বয়সী ৪ লাখেরও বেশি শিক্ষার্থী এবং ৭০ হাজারেরও বেশি শিক্ষক, বাবা-মা ও লালন-পালনকালীদের কাছে ছড়িয়ে দেওয়ার কার্যক্রম সম্পন্ন হয়েছে। নিরাপত্তা পদক্ষেপকে ঘিরে আরও ভালো বোঝাপড়া, সচেতনতা ও সংবেদনশীলতা গড়ে তুলতে এই প্রকল্প চালু করা হয়েছিল এবং একটি ইতিবাচক ডিজিটাল শিক্ষার অভিজ্ঞতা নিশ্চিত করতে শিক্ষার্থী ও অভিভাবক— উভয়েই এটা গ্রহণ করতে পারে।\nআপনি যদি অন্য কারো কম্পিউটার বা ট্যাবলেট ব্যবহার করেন, তবে একটা খুব গুরুত্বপূর্ণ জিনিস লক্ষ্য রাখা প্রয়োজন৷ আপনার পর যিনি সেটা ব্যবহার করবেন, তিনি যাতে আপনার অ্যাকাউন্টে প্রবেশ কপক নির্দেশক করতে না পারে – সেটা খেয়াল রাখুন৷ আপনি যদি এটা করতে ভুলে যান, তাহলে ফলাফল ভয়াবহ হতে পারে৷ অনলাইন মার্জিনাল ট্রেডিংয়ে অাপনাকে স্বাগতম, এটি একটি অত্যন্ত জনপ্রিয় এবং দ্রুত বেড়ে ওঠা শিল্প যা খুচরো এবং প্রাতিষ্ঠানিক গ্রাহকদের অনলাইন ট্রেডিং সিস্টেমের মাধ্যমে বিভিন্ন সম্পদ ট্রেড করতে পারবেন, ওপেন এবং ক্লোজ প্রাইসের পার্থক্যের মধ্যে মুনাফা করতে পারেন।


ডিজিটাল নিরাপত্তা আইন প্রত্যাহারের দাবি জানিয়েছেন বিশিষ্ট শিক্ষাবিদ অধ্যাপক সিরাজুল ইসলাম চৌধুরী। জাতীয় প্রেস ক্লাবের সামনে এক নাগরিক সমাবেশে লিখিত বক্তব্যে তিনি এ দাবি জানান। সমাবেশে তার বক্তব্য পড়ে শোনানো হয়। ব্যক্তিগত কারণে যোগদান করতে না পেরে তিনি লিখিত বক্তব্য পাঠান। তিনি বলেন, ডিজিটাল নিরাপত্তা আইন যখন চালু করা হয় তখন সরকার ও তার সমর্থক ছাড়া সকল মহল থেকেই শঙ্কা প্রকাশ করা হয়েছিল যে, এর অপপ্রয়োগ ঘটবে। মতপ্রকাশের অধিকার আরো ক্ষুণ্ন হবে। হয়তো কণ্ঠরোধের ঘটনাই ঘটবে। প্রতিবাদ করা হয়েছিল।\nকাজ হয়নি। দেখা গেল আশঙ্কাটা মিথ্যা ছিল না। ইচ্ছামতো মামলা দেয়া হচ্ছে। মানুষ গ্রেপ্তার হচ্ছে, নাজেহাল হচ্ছে। সাংবাদিক শফিকুল ইসলাম কাজলতো গুমই হয়ে গিয়েছিলেন। সীমান্ত এলাকায় যখন দেখা গেল তাকে, তখন অসুস্থ মানুষটিকে ধরে এনে ডিজিটাল নিরাপত্তা আইনে গ্রেপ্তার দেখানো হলো। জামিনের চেষ্টা হলো- কিন্তু কাজ হলো না। শেষে দেশ বিদেশের বিভিন্ন মহল থেকে যখন প্রতিবাদ হলো, লেখালেখি হলো তখন কোনো মতে জামিন পেলেন। মুশতাক আহমেদ তো তা-ও পেলেন না। ছয় বার জামিনের আবেদন করেছেন, গ্রাহ্য হয়নি, সপ্তমবার আর করার প্রয়োজন হলো না, তিনি চিরমুক্ত হয়ে চলে গেলেন। এভাবেই বিরুদ্ধ মত আর পথ দমনের হাতিয়ার হিসেবে ব্যবহৃত হচ্ছে এই ডিজিটাল আইন।\nবললে কি অন্যায় হবে যে মুশতাক হচ্ছেন ডিজিটাল নিরাপত্তা আইনের অপপ্রয়োগের প্রথম শহীদ? ঘটনাটা সেরকমই নয়কি? আশা করবো- এটাই শেষ ঘটনা। ভরসা হচ্ছে প্রতিবাদ। মুশতাক আহমেদ একজন লেখক, তিনি একজন উদ্যোক্তাও। তিনি কারও কোনো ক্ষতি করেননি। ফৌজদারি বা দেওয়ানি কোনো অপরাধে অপরাধী নন। দেশের সম্পদ পাচার করেননি, কাউকে গুম করেননি। বলা হচ্ছে তিনি রাষ্ট্র ও সরকারের ভাবমূর্তির জন্য ক্ষতিকর লেখা লিখেছিলেন। রাষ্ট্র কি এতই দুর্বল যে একজন লেখকের সামান্য কিছু লেখার জন্য বিব্রতবোধ করবে? সরকার কী নিজের জনসমর্থন বিষয়ে এতটাই আশাহীন, যে মনে করবে ওই লেখাতে তার ভাবমূর্তির ভীষণ ক্ষতি হয়ে গেছে। সরকারের দায়িত্ব ও কর্তব্য তো নাগরিকদের চিন্তার ও মতপ্রকাশের স্বাধীনতার নিরাপত্তা দেয়া। রাষ্ট্রের দায়িত্ব তো সেটাই। পাকিস্তান আমলে আমরা দুঃসহ এক নব্য ঔপনিবেশিক জুলুমের মধ্যে ছিলাম। সেকালেও শুনিনি যে লেখার জন্য কোনো লেখককে আটক করা হয়েছে এবং হেফাজতে তার মৃত্যু ঘটেছে। লেখার জন্য ধরে এনে জেলে এবং বন্দি অবস্থায় তার মৃত্যু ঘটতে দেয়া- দুটোই ভয়ঙ্কর অন্যায়। সেটা কোনোমতে মেনে নেয়া যায় না, মেনে নেয়া উচিতও নয়। এতে করে দেশে এবং বহির্বিশ্বে রাষ্ট্রের ও সরকারের ভাবমূর্তি যে উজ্জ্বল হবে- এমন আশা নিতান্ত দূরাশা। ডিজিটাল নিরাপত্তা আইন অবিলম্বে বাতিল করা দরকার। মুশতাক আহমেদের প্রাণত্যাগের ঘটনায় দ্রুত, স্বচ্ছ ও সুষ্ঠু তদন্ত ও বিচার তো আমরা চাইবোই, সেই সঙ্গে ভীতিপ্রদ আইনটির প্রত্যাহারও চাইবো অবিলম্বে। ডিজিটাল অপরাধের জন্য প্রচলিত ফৌজদারি আইন যথেষ্ট। প্রয়োজনে তার সম্প্রসারণ করা যেতে পারে। চিন্তার স্বাধীনতার কণ্ঠরোধ করা গণতন্ত্রের ওপর এবং মনুষত্বের ওপর আঘাত। আমরা আমাদের মনুষত্বকে রক্ষা করতে চাই। আর জন্যই দীর্ঘকাল ধরে আমরা লড়ছি।\n৫ মার্চ ২০২১, শুক্রবার, ১২:১০\nঅবশ্যই এই আইন প্রত্যাহার করা যাবে না এই আইন বাতিল হলে আপনারা অনবরত অপ্রিয় সত্য কথা বলতে থাকবেন। আর এতে করে আমরা আগামিতে ভোট ছাড়া ক্ষমতায় যেতে পারবো না। যত্তোসব ফালতু চিতকার।


❏ বুধবার, এপ্রিল ২২, ২০২০ ☵ ইসলাম\nইসলাম ডেস্ক-মক্কার মসজিদ আল-হারাম ও মদিনার মসজিদে নববীতে সংক্ষিপ্ত পরিসরে তারাবি নামাজ আদায়ের অনুমতি দিয়েছেন সৌদি বাদশাহ সালমান বিন আবদুল আজিজ।\nমসজিদ আল-হারামের খতিব ও হারামাইন শরিফাইন প্রেসিডেন্সির প্রধান শায়েখ আবদুর রহমান আস সুদাইস বিষয়টি নিশ্চিত করেছেন। এক প্রতিবেদনে এ খবর জানিয়েছে সংবাদমাধ্যম আল আরাবিয়া।\nকর্তৃপক্ষের সিদ্ধান্ত অনুযায়ী, ১০ রাকাত তারাবি আদায় করা হবে। তবে মুসল্লিদের মসজিদে প্রবেশের ক্ষেত্রে নিষেধাজ্ঞা বহাল থাকবে। সেক্ষেত্রে ইমাম ও মুয়াজ্জিনসহ মসজিদে কর্মরতদের নিয়ে তারাবির জামাত করা হবে।\nএই দুই পবিত্র মসজিদে ইতিকাফও নিষিদ্ধ করা হয়েছে। এর আগে মুসল্লিদের তারাবি, ইফতার ও ঈদের নামাজও ঘরে আদায়ের পরামর্শ দিয়েছে দেশটির কর্তৃপক্ষ।\nদেশটির ধর্মবিষয়ক মন্ত্রী আব্দুল লতিফ আল-শেখ জানিয়েছেন, করোনাভাইরাসের প্রাদুর্ভাব অব্যাহত থাকলে রমজানে মসজিদে তারাবি নামাজের জামাত হবে না।\nতারাবি ও ঈদের নামাজ বাড়িতে পড়ার আহ্বান জানানোর পাশাপাশি কারও মৃত্যু হলে জানাজার নামাজেও বেশি মানুষের সমাগম না করার আহ্বান জানিয়েছে সৌদি ধর্ম মন্ত্রণালয়।\nমন্ত্রী আব্দুল লতিফ আল-শেখ বলেছেন, জামাত নিষিদ্ধের সঙ্গে সঙ্গতি রেখে এই সতর্কতা নেওয়া হয়েছে। সে কারণে জানাজা নামাজ কবরস্থানের পাশে অনুষ্ঠিত হবে। মৃতের পরিবারের ছয় জনের বেশি এতে অংশ নিতে পারবেন না।\nএর আগে, সোমবার রাতে ড. আবদুর রহমান আস সুদাইস টুইটার ও ফেসবুকে জানিয়েছিলেন, মক্কার মসজিদ আল-হারাম ও মদিনার মসজিদে নববীতে সর্বসাধারণের জন্য তারাবিসহ পাঁচ ওয়াক্ত নামাজে উপস্থিতি স্থগিত থাকবে। সৌদি স্বাস্থ্যবিষয়ক যৌথ কমিটির পরামর্শে জনস্বার্থ বিবেচনায় এ সিদ্ধান্ত নেয়া হয়েছে।\nএসময় ড. আবদুর রহমান আস সুদাইস জানান, কাবা শরিফ ও মদিনার মসজিদে নববীতে স্টাফদের নিয়ে তারাবি অনুষ্ঠিত হবে। এতে সাধারণ জনগণ উপস্থিত হতে পারবেন না।\nতিনি আরো জানান, তারাবি নামাজের রাকাত সংখ্যা কমিয়ে ১০ রাকাত করা হয়েছে। ১০ রাকাত তারাবি এবং বিতর পড়া হবে। দুই জন সম্মানিত ইমাম তারাবি ও বিতর নামাজে ইমামতি করবেন। প্রথম ইমাম ৩ সালামে ৬ রাকাত নামাজ পড়াবেন। দ্বিতীয় ইমাম ২ সালামে ৪ রাকাত নামাজ, বিতরসহ সাফা তথা কুনুত (দায়া) পড়াবেন। কুনুত তথা দোয়া সংক্ষিপ্ত আকারে অনুষ্ঠিত হওয়ার নির্দেশনা দেয়া হয়েছে।\nএদিকে, এই দুই পবিত্র মসজিদে ইফতারের সম্মিলিত বিশাল আয়োজনও বাতিল করা হয়েছে।


PM Kisan Samman Nidhi Yojana: পিএমস কিসান সম্মান নিধি যোজনার দশম কিস্তির টাকা ডিসেম্বরের মধ্যেই কৃষকদের অ্যাকাউন্টে দিয়ে দেওয়া হবে ৷ 10th installment amount will be released till December 2021. – News18 Bangla\nHome » Photo » business » PM Kisan Samman Nidhi Yojana: ফের বিরাট খবর! দশম কিস্তির টাকা আসছে সরাসরি অ্যাকাউন্টে\nPM Kisan Samman Nidhi Yojana: ফের বিরাট খবর! দশম কিস্তির টাকা আসছে সরাসরি অ্যাকাউন্টে\nPM Kisan Samman Nidhi Yojana: দেশের কোটি কোটি কৃষকদের অ্যাকাউন্টে জমা হতে চলেছে দশম কিস্তির টাকা\n| October 15, 2021, 21:31 IST\nকৃষকদের আয় দ্বিগুণ করার লক্ষ্যে সর্বত্রই কাজ করে চলেছে নরেন্দ্র মোদির নেতৃত্বে কেন্দ্রীয় সরকার (Central Government) ৷ কৃষকদের সুবিধা কিসান সম্মান নিধি যোজনার (PM Kisan Samman Nidhi Yojana) সঙ্গে যুক্ত হয়েছেন বহু কৃষক ৷ প্রতীকী ছবি ৷\nকেন্দ্রীয় সরকারের এই যোজনা এমন এক যোজনা যার মাধ্যমে কৃষকদের অ্যাকাউন্টে সরাসরি টাকা চলে আসে ৷ কিসান সম্মান নিধি যোজনার অন্তর্গত (PM Kisan Samman Nidhi Yojana) কৃষকেরা তাড়াতাড়ি খুশির খবর পেতে চলেছেন ৷ প্রতীকী ছবি ৷\nসূত্রের খবর, পিএম কিসান সম্মান নিধি যোজনা (PM Kisan)-এর দশম কিস্তির (PM Kisan 10th installment) টাকা পাওয়ার দিন ধার্য হয়ে গিয়েছে ইতিমধ্যেই ৷ কিস্তির টাকা ট্রান্সফার করার জন্য সমস্ত জরুরি পদক্ষেপ নেওয়া হয়ে গিয়েছে ৷ প্রতীকী ছবি ৷\nকেন্দ্রীয় সরকারের তরফ থকে জানতে পারা গিয়েছে কিসান সম্মান নিধি যোজনার টাকা ১৫ ডিসেম্বরের মধ্যে সমস্ত লভ্যার্থীর অ্যাকাউন্টে চলে আসবে ৷ অন্তত এমনটাই সিদ্ধান্ত নেওয়া হয়েছে ৷ দশম কিস্তির টাকা যাতে প্রতিটি কৃষকের কাছে পৌঁছয় সেই বিষয়ে ৷ প্রতীকী ছবি ৷\nগত বছর এই দশম কিস্তির টাকা ট্রান্সফার করা (10th instalment's amount has been released in previous year) হয়েছিল ২৫ ডিসেম্বরের (December 25, 2020) মধ্যেই ৷ কেন্দ্রের পক্ষ থেকে যে সমস্ত কৃষকদের নাম নথিভুক্ত করা আছে এই প্রকল্পের অন্তর্গত তাঁদেরকে তিনটি কিস্তিতে ৬,০০০ টাকা করে দেওয়া হয় ৷ প্রতীকী ছবি ৷\nযদি আপনিও কৃষিকার্যের সঙ্গে যুক্ত থাকেন কিন্তু এই টাকা পাচ্ছেন না তাহলে আর বিব্রত হতে হবেনা ৷ কিসান সম্মান নিধি (PM Kisan) যোজনার অন্তর্গত নাম নথিভুক্ত করলেই পাওয়া সম্ভব এই টাকা ৷ প্রতীকী ছবি ৷\nপিএম কিসান সম্মান নিধি যোজনার (PM Kisan Samman Nidhi Yojana) লভ্যর্থী হতে গেলে বাড়িতে বসেই আবেদন করা যেতে পারে ৷ এর জন্য দরকার আধার কার্ড, মোবাইল নম্বর, ব্যাঙ্ক অ্যাকাউন্ট নম্বর ৷ এর জন্য পিএম কিসান সম্মান নিধি যোজনার (PM Kisan Samman Nidhi Yojana) ওয়েবসাইটে গিয়ে নাম নতিভুক্ত করতে হবে ৷ প্রতীকী ছবি ৷\npmkisan.gov.in ওয়েবসাইটে গিয়ে FARMER CORNERS-এ গিয়ে New Farmer Registration-এ গিয়ে ক্লিক করতে হবে ৷ তারপরে আধার কার্ড ও ব্যাঙ্ক অ্যাকাউন্ট নম্বরের সঙ্গে যাবতীয় তথ্য দিয়ে আবেদন করতে হবে ৷ তারপরে ক্যাপচা দিয়ে রাজ্যের নাম দিতে হবে ৷ একই সঙ্গে ব্যাঙ্ক অ্যাকাউন্টের যাবতীয় তথ্য দিতে হবে ৷ তারপরেই সাবমিট বোতাম টিপলেই নাম নথিভুক্ত হয়ে যাবে ৷ প্রতীকী ছবি ৷\nএই যোজনায় লাভ পেতে পারেন ১৮ থকে ৪০ বছর বয়সীরা ৷ যে সমস্ত কৃষকদের কাছে সর্বাধিক ২ হেক্টোর কৃষি জমি আছে ৷ এই যোজনার অন্তর্গত ২০ বছর ও সর্বাধিক ৪০ বছর পর্যন্ত ৫৫ টাকা থেকে ২০০ টাকা করে মাসিক হিসাবে দেওয়া হয় ৷ কৃষকদের বয়স অনুযায়ী নির্ধারিত হয় ৷ প্রতীকী ছবি ৷